genre_facet:"IRALEren materialak" genre_facet:"Curriculumeko baliabideak" topic_facet:"Muntaia- eta mantentze-lan elektriko/elektronikoak (Modulua)" topic_facet:"Metal-eraikuntzen industrietako segurtasun-planak (Modulua)" topic_facet:"Mantentze-lan elektromekanikoa (Heziketa Zikloa). Erdi maila"\nGeneroa / Forma: IRALEren materialak Generoa / Forma: Curriculumeko baliabideak Proposatutako gaia: Muntaia- eta mantentze-lan elektriko/elektronikoak (Modulua) Proposatutako gaia: Metal-eraikuntzen industrietako segurtasun-planak (Modulua) Proposatutako gaia: Mantentze-lan elektromekanikoa (Heziketa Zikloa). Erdi maila\n1 Fabrikazio Mekanikoa (Lanbide Arloa) 1 Fabrikazio Mekanikoen Industrietako Segurtasun Planak (Modulua) 1 Fabrikazio mekanikoko produkzioaren programazioa (Heziketa Zikloa). Goi maila 1 Galdaketa eta pulbimetalurgiaren bidezko produkzioa (Heziketa Zikloa). Goi maila 1 Instalazioa eta mantenimendua (Lanbide Arloa) 1 Kalitatearen kudeaketa,laneko arriskuen prebentzioa eta ingurumen-babesa (Modulua) Gehiago ... 1 Lan Arriskuen Prebentzioa (Heziketa Zikloa). Goi maila 1 Lanbide Heziketa Mantentze-lan elektromekanikoa (Heziketa Zikloa). Erdi maila 1 Mantentze-lanen eta kalitatearen prozesuak eta kudeaketa (Modulua) 1 Mekatronika Industriala (Heziketa Zikloa). Goi maila 1 Metal-eraikuntzak (Heziketa Zikloa). Goi maila Metal-eraikuntzen industrietako segurtasun-planak (Modulua) Muntaia- eta mantentze-lan elektriko/elektronikoak (Modulua) 1 Sekuritate baldintzetatik deribatutako arriskuak (Modulua) Guztiak ikusi ... gutxiago ...


“Euskararen Herria Euskal Hiztun” jardunaldiak online egingo dira - Euskararen Etxea\n“Euskararen Herria Euskal Hiztun” jardunaldiak online egingo dira\nKontseiluak eta Eusko Jaurlaritzak ondutako Euskararen Herria Euskal Hiztun izenburuko jardunaldiak online egingo dira, Bilboko Bizkaia aretoan, azaroaren 12an eta 13an. Kontseiluak jakinarazi duenez, “jardunaldiak aldaketa esanguratsu bat izan du: saio presentzialak baztertu, eta ikusleek online soilik jarraitu ahal izango dituzte jardunaldiak”.\nKontseiluko idazkari nagusi Paul Bilbaoren arabera, “segurtasun- eta osasun-protokoloa garatua genuen bertaratuko ziren herritarrei bermea eskaini asmoz, baina azken egunetan ezarritako neurri prebentiboak aintzat hartuta, jardunaldiak online izatera mugatzeko erabakia hartu dugu”.\nUrriaren 13an Bilboko Artxibo Historikoan egindako agerraldian aurkeztu zituzten Euskararen Herria Euskal Hiztun jardunaldiak Eusko Jaurlaritzako Hizkuntza Politikarako sailburuorde Miren Dobaranek eta Kontseiluko idazkari nagusi Paul Bilbaok. Biek ala biek “Transmisio zein sozializazioaren, hezkuntzaren eta helduen euskalduntzearen eremuak lan-ildo nagusitzat hartuta, euskararen normalizazioan hiztunak sortzeak duen garrantzia azpimarratu zuten”.\nJardunaldien egitarauari dagokionez, jardunaldietan izango diren bi aurkezpen nagusiak eta amaierako hausnarketa nabarmendu dituzte antolatzaileek: “Lehen hitzaldi nagusian soziolinguistikaren diziplinatik ezagutzaren unibertsalizazioak zein kokapen hartzen duen azalduko du soziolinguistikan aditua den Xavier Vilak; bigarrenean, aldiz, gizarteak ezagutzaren unibertsalizazioari buruz duen erantzukizuna izango du hizpide Amaia Etxabek. Amaierako hausnarketa Jone Goirigolzarriren eskuetan egongo da, eta hiztun aktibo izatera iristeko gakoez jardungo du”.


Lagun Onak Mendi Bazkunaren 75. urtemugako ospakizun eguna, atzeratuta - - uztarria.eus\nLagun Onak Mendi Bazkunaren 75. urtemugako ospakizun eguna, atzeratuta\nLagun Onak Mendi Bazkuna 2021-11-25 12:33\nFesta eguna Lagun Onak Mendi Bazkuna osatzen duten kide guztiekin ospatu nahi du elkarteak, eta egun, pandemia dela-eta herrian den egoerarekin data atzeratzea erabaki du. Egoera normaldu bezain laster ospatuko du 75 Urte Eguna.\nLagun Onak Mendi Bazkunak dena prest zuen larunbaterako, baina pena handiz, eta batez ere arduraz, elkartearen 75. urtemuga ospatzeko antolatuta genuen eguna atzeratu beharra izan dugu.\n75 Urte Eguna Lagun Onak osatzen dugun guztiekin ospatu nahi dugu, eta egun pandemia dela-eta dauden baldintzekin, ezinezkoa zaigu hori. Beraz, atzeratu egingo dugu ospakizun egunaren data, baina ez dugu bertan behera utziko: egoera normaldu bezain laster egingo dugu 75 Urte Eguna.\nBazkarirako txartela erosi duzuenoi, erosi duzuen toki berean itzuliko zaizue dirua. Barkatu eragozpenak!


Berdintasuna sustatzeko ekintza plana osatzea adostu du Udalak - Amasa-villabona - Aiurri.eus\nBerdintasuna sustatzeko ekintza plana osatzea adostu du Udalak\nAiurri 2019-11-27 15:48\nAstearte iluntzeko udalbatzaren osoko bilkuran, Amasa-Villabonako Udalak konpromiso garrantzitsuak hartu zituen aho batez onartutako bederatzi puntuko adierazpenean. Besteak beste, 2020an genero berdintasuna sustatzeko ekintza plangintza bat garatzeko 30.000 euroko diru-partida bat zabaltzea eta prozesu bat abiatzea berdintasun teknikari bat Amasa-Villabonan lanean egon dadin.\n1.- Amasa-Vilabonako Udalak, Emakumeen Munduko Martxak bultzatutako indarkeria matxistaren aurreko erantzun-protokoloa bere egiten du.\n2.- Amasa-Vilabonako Udalak Foru Aldundiari eta Emakunderi eskatzen die emakume eta gizonen arteko berdintasunaren alorreko aurrekontu-partidak handitzeko, berdintasun-zuzendaritzak eta epaitegi espezializatuak modu iraunkorrean sendotzeko eta indarreko legeria berraztertzeko konpromisoa hartzeko.\n3.- Amasa-Vilabonako Udalak herritarrentzako, eta bereziki emakumeentzako, dauden baliabideen gaineko informazioa eskuratzeko bideak erraztuko ditu eta dagokion lurralde mailan, indarkeria matxistaren kontrako zerbitzu-sarearen funtzionamendu egokia, elkarlana eta koordinazioa bultzatuko du, beti ere, kontuan hartuz adin txikikoak eta biktimen seme-alabak.\n4.- Amasa-Vilabonako Udalak, neskei, gazteei eta emakume helduei zuzendutako jabekuntza jarduerak abiatuko ditu, besteak beste ondorengo gaiak jorratu ahal izateko modu iraunkorrean: autodefentsa feminista, bikote harremanak eta harreman sexu-afektiboak, amodio erromantikoak, sexualitate libreak, etab.\n5.- Amasa-Vilabonako Udalak, nerabeei eta gazteei zuzendutako sentsibilizazio eta formazio jarduerak iraunkorrak abiatuko ditu emakume eta gizonen arteko harreman parekideak sustatzeko xedez, zehazki: hezkuntza sexu-afektiboa lantzeko, indarkeria matxisten askotariko adierazpenak desnaturalizatzeko, baiezko onespena lantzeko, maskulinitate ereduak lantzeko, errespetua landuz etab.\n6.- Amasa-Vilabonako Udalak, indarkeria matxista jasan duten emakumeen erreparazio eskubidea lantzeko jarduera iraunkorrak martxan jarriko ditu besteren artean, omenaldiak, zineforumak, bisibilizazio ekimenak (kaleen izenak edo jardunaldiak, kasu), kalte-ordainketak, akonpainamendu soziala, etab. jasoz.\n7.- Amasa-Vilabonako Udaletik, borroka feministaren alde hartu dugun konpromisoa berretsi nahi dugu, indarkeriarik gabeko gizarte demokratiko bat eraikitzeko bide eta tresna nagusia den heinean.\n8.- Amasa-Vilabonako Udalak, politika feminista aktiboa garatzeko konpromiso irmoa du eta horretarako baliabide ekonomiko eta giza baliabide nahikoak bideratuko ditu. Horrela, berdintasuna sustatzeko 30.000 euroko diru partida ezarriko du 2020. urterako eta aldi berean Amasa-Villabonan lan egingo duen berdintasun teknikari bat izateko urratsak emango ditu.\n9.- Amasa-Vilabonako Udalak bat egiten du mugimendu feministak azaroaren 25erako deitutako mobilizazioekin eta jendarte osoari ere dei egiten dio mobilizazio horretan parte har dezan.


Lantegiak – PamplonaEsCultura\nAbuztuko igandeetan segida emanen zaie ‘Bakarrik dago inork behatzen dion hori’ erakusketaren inguruko lantegiei. Abuztuaren 30era bitarte (igandea), aurrez aurreko bost saio eginen dira Ziudadelako Arma Aretoko beheko solairuan, La Chincheta Runaren koordinaziopean. Lantegiak 12:00etatik 13:30era bitarte izanen dira, eta parte hartzeko aurrez izena eman behar da 010 Herritarrendako Arreta Telefonoan edo 948 420 100ean. Pertsona eta saio bakoitzeko prezioa euro bat da, eta talde bakoitzean gehienez 20 lagunek hartzen ahal dute parte (gutxieneko adina: 6 urte). Saio guztiak gaztelaniaz nahiz euskaraz egin daitezke.


Familia-habiak haurren zainketarako | www.amorebieta.com\nInicio Noticias Familia-habiak haurren zainketarako\nFamilia-habiak haurren zainketarako\nAitziber Zuazo zornotzarrak martxan jarri du haurren zaintzarako Haur-etxea izeneko zerbitzua. Enplegu eta Gizarte Gaietarako Sailari dagokio zerbitzu hau eta ez hezkuntza sailari. Izan ere, familia eta lana uztartzea du helburu ekimen berri honek. Euskadin 17 bat familia habi daude momentuz Agintzari kooperatibaren barruan antolaturik.\nHaur-etxea zerbitzua zaintzailearen etxean eskaintzen da. Era horretan bere etxea Familia Habia bihurtzen da, haurtxoak zaindu eta hartzeko bereziki egokitutako eta hornitutako etxe bat. “Materiala berezia behar dugu, entxufeak eta berogailuaksegurtasun neurriekin babestu, etabar”.\n0-3 urte bitarteko haurrak zaintzeko alternatiba da, eta asko jota 4 haurtxorekin osatutako taldeetan gauzatzen da, Familia Habia bakoitza. “Guk aukera dogu gure seme-alabez gain beste 4 ume eukitzea, baina nik momentuz nire seme txikia eta beste hiru zainduko ditut”.\nProfesionalak eta konfiantzazkoak dira Haur-etxean lan egiten dutenak eta prestakuntza berezia eta akreditatua izan dute familia-habia zerbitzuko lanean jarduteko beren etxeetan. “Familia Habian konfiantzazko zainketa eskaintzen dugu. Gure proiektu pedagogikoa banakako arretan oinarritua dago eta haurtxo bakoitzak dituen premia eta garapen-erritmoetara egokitua. Ikastaro berezi bat egin behar dugu”.\nHaur-etxean duten ordutegia malgua da. “Nire kasuan zortzi orduko zerbitzua eskaintzen da, baina beti eguneko ordutegian eta familien premietara egokituta. Goizeko 7:30etatik arratsaldeko 15:30 gaude. Familiekin dugun harremana hurbiltasunean, konfiantzan eta etengabeko komunikazioan oinarritua dago”.\nArtículo anteriorCompra kilómetros y gana vales de compra con DENDARIAK\nArtículo siguienteJavier Etxebarria: El eterno segundón


Crohn Gaitza eta Ultzeradun Kolitisa duten Gaixoen Elkarteak morez argiztatuko du Donostiako Udala - Artikulua - ORAIN Gipuzkoa\nCrohn Gaitza eta Ultzeradun Kolitisa duten Gaixoen Elkarteak morez argiztatuko du Donostiako Udala\nEkintza ostiral honetan egingo da, gaixotasunaren munduko eguna dela eta. Gainera, lurraldeko 300 denda eta tabernak baino gehiagok, “Beharra daukat!” ekimenarekin bat egin dute, gaixotasun hori duten pertsonei komunera joaten uzteko\nGipuzkoako Foru Aldundiak eta Crohn Gaitza eta Ultzeradun Kolitisa duten Gaixoen Elkarteak etzi, ostiralean, Hesteetako Hanturazko Gaixotasunen Munduko Eguna dela eta elkarteak egingo dituen ekintzak aurkeztu dituzte gaur goizean; izan ere, Gipuzkoan 700 pertsona inguruk dute gaixotasun hori. Ekintza nagusia Donostiako udaletxea morez argiztatzea izango da (21:30); horrez gain, informazio mahai bat egongo da hesteetako hanturazko gaixotasunari eta elkarteak egiten duen lanari buruzkoa (18:00-23:00). Era berean, igandean, hilaren 21ean, Anoetan egingo den Gipuzkoako I. Pilota Egunean, elkarteak txoko solidario bat jarriko du Ferrerias Plazan, 11:00etatik 14:30ak arte; bertan, zumba tailer bat eta haurrentzako jarduerak egongo dira, eta baita pilota partidak ere, non hainbat pertsona ospetsuk parte hartuko duten.\nBeste alde batetik, Jone Argoitia elkarteko lehendakariak “Beharra daukat!” ekimen pilotuaren berri eman du; identifikazio eranskailu bat duten denda, taberna eta erakundeetako komunetara azkar eta doan sartzeko sistema berritzailea da, Donostian “oso harrera ona” izaten ari dena. Izan ere, 70 txartel baino gehiago banatu dira erabiltzaileen artean, eta oraingoz Gipuzkoako 300 denda eta tabernek baino gehiagok, hainbat foru zentrok, Donostiako Udalak eta adineko jendearentzako zenbait egoitzek egin dute bat ekimenarekin. Maite Peña Gizarte Politikako foru diputatuak, Marije Zelaia ondoan zuela, adierazi duenez, Gipuzkoak “erreferente” izan nahi du atzetik etorriko diren lurraldeentzat, horrela sare zabal bat osatzeko hesteetako hanturazko gaixotasuna duten pertsonen bizi kalitatea hobetzeko. Izan ere, Osakidetzak dagoeneko onespena eman du ekimen hau Bizkaira eta Arabara ere zabaltzeko”, gaineratu du diputatuak aurkezpenean, ondoan ere Marije Zelaia Donostiako Udaleko zinegotzia eta Oscar Casbas Gipuzkoako Ostalarien elkarteko ordezkaria.\nArgoitiak, berriz, azaldu du ekimen honek nola funtzionatzen duen: “gaixoak familiako medikuari ziurtagiri bat eskatu behar dio bere beharra egiaztatzen duena; ziurtagiri horrekin elkarteak txartela ematen dio eta, horrela, gaixoak ekimenarekin bat egiten duten edozein denda edo tabernetan aurkez dezake txartela komunera joan ahal izateko”. Argoitiak azaldu du “laguntza eta elkarlana” eskatzen dutela, osasun arazo bat dela eta “pertsona horiek komunera presaka eta sarri joan beharra izaten dutelako, eta arazo horrek egoera deserosoak sortzen dituelako”. Amaitzeko, Peñak adierazi du behar bat dela, eta nahiz eta “deserosoa” izan, “ez dela kutsakorra eta ez diela gainerako pertsonei eragiten”. Era berean, adierazi du “Beharra daukat!" proiektuak ez duela "inbertsio eta azpiegitura handirik behar, borondatea baizik” eta, batez ere, arazoarekiko “sentsibilizazioa eta sozializazioa” plazaratu nahi duela, jendea “konturatzeko” pertsona horien “beharraz eta presaz”. Horregatik, denda eta taberna gehiagori dei egin die “ekimen solidario honekin bat egin dezaten”.\n“Beharra daukat!" proiektuak ez du inbertsio eta azpiegitura handirik behar, borondatea baizik


Bufferraren gainezkatzea Advantech-en WebAcces/SCADAn | BCSC - Zibersegurtasun Euskal Zentroa\nBufferraren gainezkatzea Advantech-en WebAcces/SCADAn\nTenablek bufferraren gainezkatze erako ahultasun bat aurkitu du. Autentifikatu gabeko erasotzaile batek kode arbitrarioa exekuta lezake.\n8.4.2 bertsiora eta ondorengoetara eguneratzea.\nAkatsa GetUserPasswd funtzioak dauka, BwPAlarm.dll liburutegian dagoena. Bere jatorria da erabiltzaileak emandako datuen baliozkotze okerra, tamaina finkoko bufferrean kopiatu aurretik, RPC IOCTL 70603 mezu bat prozesatzen denean.Autentifikatu gabeko erasotzaile batek kode arbitrarioa exekuta lezake. Ahultasun horretarako CVE-2019-3975 identifikatzailea erabili da.


2018-2019 parte-hartzaileak - Eus\nLekeitio BHI (Batxilergoa)\nLekeitioko denda bateri egin diogun webgunea da. Esan bezala, denda bat da, beraz, katalogoa egin dugu, gero dendaren jabeak (berarekin hitz egin ondoren) berak nahi dituen produktuak jarri ahal izateko, dendako produktuen salera igotzeko asmoarekin. Bi horri nagusi daude: Katalogoa eta Kontaktuan jarri ahal izateko orrialdea.\nApunteentrukaketa.eus pertsona askoren kezken konponbidea izan daiteke. Webgune honetan ikasle nahiz irakasleek haien apunteak truka ditzakete. Elkarlanean aritzeko zona bat denez, soilik arau sinple bat dago: informazioa eskuratzeko lehenengo eman egin behar duzu. Erregistratu eta gogoko duzun arloetako apunteak igo eta gero, beste erabiltzaile batzuk igotako fitxategiez gozatu ahalko duzu. Hainbat arlotako apunteak igotzeko aukera izango duzu: artearen historia, fisika, biologia, ingelesa… Proiektu honen parte izateko Google-eko kontu bat soilik behar da. Anima zaitez! Gurekin kontaktuan jartzeko informazioa: webgunea11@lekeitiobhi.net\n(BATXI 2 ko ikakleak gara). Komertzio txikien mantenuak arazoak dauzka gaur egun, globalizazioa, eta multinazionalen indar basatia direla eta. Horren aurrean, guk argi daukagu. Enpresa txikiei babesa ematea ezin bestekoa da. Hortik dator gure webgunearen ideia. Lekeitioko enpresa txikien mapa bat sortu dugu, eta han hauek ikus daitezke (hamabost bat). Gainera, inprimaki bat sortu dugu edonork bere enpresa mapan txertatzeko (lekeitiokoa izan ala ez). Webgunea ezagutarazten badugu, eta erabilera emanez gero, aldaketaren bat egiteko gai izango gara, seguru!\nGure webgune honetara ikastetxeko arlo ezberdinei buruzko kexak eta iradokizunak igo daitezke. Horretarako, ezinbestekoa da Google-ko kontu bat izatea kexa edo iradokizun bat igo ahal izateko. Baina, gure webgunea lekeitiobhi-ko ikastetxean erabiltzeko eginda dagoenez, lekeitobhi-ko ikasleek institutuaren Google-ko kontua erabiltzea gomendatzen da. Izan ere, ez da beharrezkoa, edozein pertsonak, Google-ko kontu bat duenak, kexa edo iradokizun bat igo dezake. Horretaz gain, gainerakoen kexa eta iradokizunak bistaratu daitezke, baita zuzendaritzakoen erantzuna horien aurrean. Frogatu ahal izateko, zuek ere kexa edo iradokizun bat igotzeko aukera izateko kontu hau bidaltzen dizuegu haren pasahitzarekin batera: Kontua: webgunea28@lekeitiobhi.net Pasahitza: IkastetxekoKexaIradokizunak_28 Bestalde, arinago aipatu dugun bezala, zuzendaritzakoek aukera izango dute kexa edo iradokizunen ebazpena idazteko. Horrez gain, zerrenda etengabe eguneratzen da, beraz, azken kexa eta iradokizunak ere ageri dira. Azkenik, kexa eta iradokizunen biltegian bilaketak egin daitezke edota filtroak aplikatu daitezke, adibidez, dataren arabera informazioa bila daiteke. Ildo horretatik, beste orrialde batean ebatzitakoak ikusi daitezke eta berdin funtzionatzen dute bilaketa formak.\nBerrifarma izeneko parafarmazi bati egindako webgunea da berrifarma.eus . Webean ikusi daiteken bezala, parafarmaziko hainbat produktu topa ditzakezu, aurpegirako kremetatik, botila termikoetaraino edota makilaje ekologikoraino. Produktuetaik kanpo, berrifarma parafarmazia dendari buruz ere informazioa topatu daiteke; bai kontaktoa, eta bai deskribapen labur bat. Parafarmaziko zerbait behar baduzu, berrifarma.eus zeure zain duzu!\nGure webgunea, Lekeitio BHIko ikasleen ekintzak interneten gordetzen dituen argazki galeria bat egin dugu. Webgune hau sortzeko awesome table aplikazioa erabiltzeaz gain, WordPress aplikazioan aukeran ditugun webgune ezberdinak erabili ditugu. Frogak egin ostean, Rosetta formatua erabiltzea aukeratu dugu. Formatu hau saila da erabiltzeko widget asko baititu eta horrek kentzea saila baita.\nLekeitio BHI (Batxilergoa 1)\nHerri txiki bateko denda bati mundu berri hontako ateak zabaltzen dizkiogulako.\nSortu dugun wegunea berezia da, izan ere, teknologia berriak erabili ditugu(css gehigarriak, widgetak, argazki editoreak,...) Bestalde, herriko merkatua sustatzen ahalegindu gara denda eta komertzio txikiei webgune bat sortuz, guk herriko liburudenda bati sortu diogu webgunea.\nWebgune honetan nire amak eskuz egiten dituen gauzatxoak agertzen dira.Webgunea produktuak ikusteko dago prestatuta eta ez erosteko.\nLeketio BHI (Batxilergoa)\nOHARRA: ez dugu aurkitu erabiltzailea eta pasahitza zuen korreoa, eta irakaslearenakin izena eman dugu. Batx 1-eko ikasleak: Anthony eta Andualem Lekeitioko itxas tresna bateko webgunea egin dugu. Webgune erreala da eta momentu oro kontaktuan egon gara negozioarekin, berak pasatuko digu webgunean dagoen informazio guztia eta argazki guztiak. WooCommerce plugiña erabili dugu.\nBatx1eko ikasleak gara. Irene Cazalis eta Oihane Martin. Txo denda mutilentzako arropa denda bat da, Lekeition kokatua. Webgune erreala da, eta momenturo egon gara kontaktuan negoziarekin, berak pasa dizkugu argazkiak eta prezioak.\nLekeitioko Kiñu Opariak dendako webgunea sortu dugulako da berezia. Pluginak instalatu ditugu, CSSan eskua sartu dugu eta dendako jabearekin kontaktuan jarri gara, bere gustuko webgunea sor dezagun.\nGure webgunea Euskal Herriko historian jakin-mina duten pertsonentzako egina dago. Mapa bat sortu dugu, bertan hainbat matxinada ikusteko aukera izango dute eta baita aukera eman dugu edonork igo dezan bat. Gure ustez baliogarria izango litzateke ikastetxe batean historia ikasten dauden ikasleentzako. Ikasteko beste modu erraz bat! Hau guztia egiteko awesome table aplikazioa erabili dugu informazio guztia gordetzeko. Guk esaten dugun bezala: TXAPELA BURUAN, IBILI MUNDUAN!\n‘Lekeitiobhiko Berriak’ webguneak, ikastetxeko berrien berri izaten lagunduko dizu; horrez gain, izandako ekitaldi eta bestelakoen informazioa jasotzen du. Horretarako, Awesome table erabili dugu eta imprimakia beteaz, berri bat publikatzen denean automatikoki webgunean bistaratuko da. Filtroen bidez bilaketak egin daitezke eta modu oso erosoa da informazioa jaso zein partekatzeko. Edozein Googleko kontuk egin dezake baina printzipioz zuzendaritzak publikatzeko pentsatuta dago.\nGure webgunea Lekeitioko merkataritza taldeko partaide baten denda da. Denda hau, Ziarreta deitzen da eta euskal ohialak, txapelak, arropak eta beste zenbait produktu saltzera dedikatzen da. Webgunea hiru gune ezberdinetan banatzen da; hasteko dendari buruzko nondik norakoak azaltzen ditugu, ondoren produktuen katalogo bat daukagu, hau ere lau zatitan banatzen da (osagarriak, ohinetakoak, umeen jantziak eta gehien saldutakoak) eta bukatzeko dendarekin kontaktuan jartzeko telefono zenbakia eta e-maila daude. Katalogoan eta slider-ean aurkitzen diren argazki guztiak guk atera eta editatu ditugu, Gimp eta Paint programak erabiliz.\nGure proiektua oso berezia da, hasieratik amaierarte guk egin dugulako, bai argazkiak, bai itxura,...Optika hau Lekeitioko herriko denda txiki bat da eta gure webgunean zembait produktu ikusi ditzakezu.\nBatxi 1-eko ikasleak gara: Mikel Abasolo eta Mikel Ladron de Guevara. Markuerkiaga Botika Lekeition aurkitzen den farmazia bat da.\nBatx1-eko ikasleak gara: Laiene Kaltzakorta eta Ainhoa Izurieta. Campo Optika herriko komertzioaren webgunea egin dugu proiektu honetan. Egindako webgunea erreala da eta gure esfortzu guztia darama.\nBatx1-eko ikasleak gara: Saray Uscola eta Urtzi Bideganeta Maguregi Iturgintza hainbat zerbitzu (ura, berokuntza...) eskaintzen dituen denda bat da. Awesome tableri esker dendak eskaitzen dituen produktuen argazkiak igo ditugu. Webgunea erreala da eta momentu oro egon gara negozioarekin kontaktuan eta beraiek bidali digute informazio eta argazki guztiak.\nBatxi 1eko ikasleak gara: Ibai Uskola Urkidi eta Agate Agirre Etxebarria. Kukadak Lekeitioko moda-denda bat da. Web-orrialde erreala da eta dendakoarekin kontaktuan egon gara webgunea sortzerako orduan.\nBatx1eko ikasleak gara. Aimar Laka eta Jon Madarieta Artez, Lekeitioko fisioterapia zentro bat da eta jartzen dugun informazio guztia erreala da, uneoro kontaktuan eon baikara zentroarekin.\nBatx1-eko ikasleak gara. Leire Egaña eta Olatz Plaza. Garaiko fruta eta barazkiak saltzen dituen herriko denda baten webgunea burutu dugu kaixomundua proiektu honetan. Webgune hau guztiz erreala da momentuero egon gara dendako jabearekin kontaktuan, ahalik eta informazio gehien lortzeko. Informazio guztia argi eta garbi ikusteko Awesome Table erabili dugu, produktuak errazago aurkitzeko eta modu ordenatu batean ikusteko.\nBatxi 1eko ikasleak gara: Aritz Markes eta Mikel Elordi. Lekeitioko merkataritza sustatzen lagun dezakeen webgunea sortu dugu. Bertan azaltzen den informazio guztia erreala da kontatuan egon bikara elkartearekin. Webgunea sortzeko awesome-table erabili dugu.\nLekeitioko "Kea Estankoa" deituriko estanko bati buruzko webgunea sortu dugu. Awesome table erabili dugu Kokapena ongi adierazteko. Batx 1eko ikasleak gara: Ekaitz Sesma, Ibai Uskola eta Mikel Antxustegi. Webgune erreala da, hau da, elkartariarekin etengabe harrematen egon gara eta webgunwko informazioa haiek bidalitakoa izan da.\nFutboleko zapatilak saltzen dituen denda bat da. Denda honetan futbolariek erabiltzen dituzten bota desberdinak daude, kolore eta neurri desberdinekin. Zelai artifizial zein naturalean jolasteko zapatilak aurki ditzakezu. baita gama altukoak ere. Orrialdean zapatilak erosteko aukera dago.\nKaixo, Andoni, Eñaut, Elazar eta Sebastian gara. Lekeitioko partiduei buruz webgune bat sortu dugu. Webgune honek, Lekeitiok jolastu dituen partiduen kokapena, ordua eta emaitza erakusten ditu. Kokapena, mapa batean ikusten da, eta hemen, partidua zehazki non jokatu den erakusten du. Ondoren, partidua jolastu ostean inprimakian taldeko presidenteak emaitzak sartuko ditu, zuk ere nahi izanez gero informazioa sartu dezakezu, imprimaki biren bitartez. Eta horrela webgunean informazio guztia eskuragarri izango duzu. Hau guztia egiteko Awesome Table ezinbestekoa izan da, eta helbidea sartzen baduzue GeoCode erabiliz, koordenatuak kalkulatu eta gure partiduen kokapena mapan zehaztuko du. Arazo bat badaukazue webgunearekin , gurekin kontaktatu ahalko duzu, emailen bidez: webgunea19@lekeitiobhi.net Eskerrik asko gure webgunea erabiltzearren.\nArizmendi Almen Ikastola\nGu Arizmendi Almeneko 5 ikasle gara. Kaixo munduan parte hartzeko web gune bat sortu dugu. Orrialde hau Debagoiena bailarako mendietaz eta mendietan egiten diren lehiaketen inguruan doa ( noiz egiten diren, ze mendi… ). Zergatik gai hau? Bertako gazteei mendiarekiko zaletasunak sortarazteko, modu erraz eta ulergarri batean.\nArizmendi Almen Ikastolako Batxilergoko hiru ikasle gara, Eskoriatza, Gatzaga eta Arrasatekoak. Gure webgunea moda blog bat da, non azken tendentziak komentatzen ditugun (Poltsak, pircingak, azazkalak, trajeak... etb.)\nAlmen batxilergoko 5 ikasle gara. Gure webgunea Aretxabaletan kokatzen den Arkupe Kultur Etxeari buruzkoa da. Honetan, egiten diren ekintza, ekitaldi... desberdinak eskeiniko dizuegu.\nWeb orri hau, monitore izan nahi duten pertsonentzako bidaratuta dago. Aholku, aukera eta behar duzuen guztia bertan aurkituko duzue.\nBatxilergoko 5 ikasle gara eta gure web orria Aretxarte merkataritza elkartearen ingurukoa da. Horren harira, herriko salerosketa bultzatzea izan da gure helburua nagusia.\nBatxilergo bigarren mailako 3 ikasle gara. Web gune hau Euskaraldia proiektuaren inguruan doa. Web gune honen helburua, Euskaraldia ekimena hedatzea da eta horretarako, bertan aholku desberdinak aukitu dituze hau aurrera eramateko. Web orrri hau berria da.\nBatxilergoko 2. mailako ikasle batzuk, gure baserriko animaliei buruz sortutako bloga.\nArizmendi Almen Gunea\nWebgune berria da. Gu, Arizmendi Almeneko batxi 2.mailako ikasle talde bat gara eta proiektu baten harira, kultura desberdinen inguruko web gune bat sortu dugu, zehatzago esanda, Eskoriatzan bizi diren biztaleen kultura desberdinen informazioa aurkituko duzue hemen. Baita herrian kultura eta euskara sustatzen duen erakunde baten informazioa ere.\nKaixo, Arizmendi Almen guneko hiru ikasle gara. Euskaraldia gure ikastolara hurbiltzeko asmotan sortu dugu web-orri hau. Web honetan, euskaraldiari buruzko informazioa emateaz gain, ikastolan jorratu diren ekintzen berri ematen aritu gara. Espero dugu zuen gustokoa izatea!\nArizmendi Ikastola Almen gunea\nSortu dugun Web gune berri hau, Aretxabaletako Lekaixoka bertso-eskolarekin elkarlanean egin dugu. Proiektu honek, bertso-eskola honen lana plazaratu nahi du egin dituen, egingo dituen eta martxan dituen proiektuak ezagutaraziz. Izena emateko galdetegi bat ere jarri dugu bertan, hala bertso eskolako partaide izan nahi duenak izena emateko aukera zuzena izan dezan.\nOndarroa BHI (Batxilergoa)\nBiziBeg webguneak, BEG munduan interesatuta daudenei informazioa eskaintzen die; elikadura mota desberdinak azalduz, nutrizioari buruzko informazioa emanez, Euskal Herriko BEG jatetxeak bilatzen lagunduz, errezeta desberdinak proposatuz… mundu horretan murgiltzea errazago izateko.\nOndarroa BHI ( Batxilergoa)\nWeb orri honek erleei eta eztiari buruzko informazio baliagarria eskainiko dizu. Honetaz gain, erlezainaren produktua eskuratzeko aukera edukiko duzu.\nEtxelila herriko adin ezberdinetako emakumeak batzeko elkartea da. Webgunearen helburua, erakundeari buruzko informazioa eskuragarri izateko plataforma bat sortzea da. Prozesu guztian zehar udalarekin harrematan egon gara eta honek proiektuak jarraipena izango duela ziurtatu du. Irisgarritasuna bermatu dugu (letra arial 20).\nArizmendi Ikastola, Almen gunea\nGaur egungo gazteak kanpora irtetzera bultzatuta daude, mundua ezagutzera; hala ere, ondoan dituzten ondareak ezagutu ere ez dituzte egiten. Hau aldatu beharra dago. Webgune honen helburu nagusia, debagoienako leku interesgarriak erakustaraztea da, bertako biztanleek eta kanpoko bisitariek jakin dezaten beraien herriko berezitasunak. Orrialde guztiek mapa interaktibo bat izango dute, eta azpian, mapa horretan txertatutako lekuen informazioa. Edonork editatu dezake mapa hau, izan ere, guztiok dakigu gure herriari buruzko bitxikeriaren bat.\nEgibide, Jesús Obrero\nGustatuko litzaidake Futuroscopera joatea teknologia arloa interesatzen zaidalako. Horregatik weborri hau egiten dut eta lehiaketa honetan sartzen naiz.\nKpop-ari buruzko bloga egin dut musika mota hau zabaltzeko, talde ezagunak aipatuz gehiegi zehaztu gabe, astuna ez izateko.\nEgunon, Mikel eta Ander gara, Jesus Obreroko 2.batxilergoko bi ikasle. Gure proiektuaren sorrera, musikarekiko daukagun jakinmina asetzeko sortu genuen. Espero dugu zuen gustukoa izatea. Agur bero bat.\nJon Ander eta Julio gara eta 2. batxilergoko ikasleak gara. Guri futbola jolasten eta ikusten gustatzen zaigu, horregatik erabaki dugu gure zaletasunari buruz hitz egitea.\nSoinu bandei buruz hitzegiteko blog bat. Blog hau sortu dut asko gustatzen zaidalako atzetik entzuten den musikan fijatzea.\nGu Jurgi, Ion, Gaizka eta Jokin gara, 1.mailako batxiko ikasleak. Web horri hau diseinatu dugu U.D.A erakundea ezagutzera eramateko eta dituen aukera guztiak ezagutarazteko.\nKaixo guztioi, orrialde honetan aurkituko duzuen informazioa, euskal jatetxei dagokie. Euskal jatetxe hauek munduan zehar kokatzen dira, Euskal Herritik kanpo. Munduan zehar bidaiatzen baduzue eta euskal jatetxeren bat aurkitu nahi baldin baduzue, orrialde hau gomendatzen dizuegu.\nBATX 1eko ikasleak gara: Ibai, Kimetz eta Xabi. Supermerkatu bati buruz egin dugu webgunea. Awesome table erabili dugu. Dendakoak bidali digu informazioa eta webgunean dauden irudi guztiak. Webgune erreala da.\nKaixo, gu batxilergoko 2 ikasle gara eta Kaonbi ONG-a aurkeztuko dizuegu hemen. Kaonbi irabazi asmorik gabeko elkarte bat da, Arrasateko katuak zaindu eta babesten dituzten boluntario talde bat, eta beraien eginkizuna katu basatiek kalean bizitza duina izatea da, abandonatutakoek bigarren aukera bat izateko.\nWebgune honetan kirola egiteko produktu ezberdinak aurkitu ditzakegu. Denda fiktizio hau egiteko erabili den tresna Awesome Table da.


Justificacion emprender en alava 2019 eus - egoitza\nEkin Araban 2019 justifikazioa\nEkintzak egitearen justifikazio teknikoa eta ekonomikoa\nFrogagiriak hurrengo modalitateetako baten bidez aurkeztu ahal izango dira:\n1. Telematikoki. Frogagiria egoitza elektronikoaren bitartez eransteko, egoitzan identifikatu eta "Nire espedienteak" atalera sartzea beharrezkoa da.\n2. Izapide aurrez aurre. Arabako Foru Aldundiko Erregistro Orokorrean erregistratu behar da (Probintzia plaza, 5, 01001 Vitoria-Gasteiz).\nOrdaintzeko eginbeharra aitortzeko, 2019ko abenduaren 13ko 14:00ak baino lehenago aurkeztu beharko dira EKIN ARABAN 2019ko laguntza deialdiaren 11. oinarrian adierazten diren agiriak, zeinak ondoren laburbiltzen baitira:\nJustifikazio eredua. PDF EDITAGARRIA\nGastuen taula. EXCEL ERANSKINA\nHiru eskaintza, eta justifikazio txostena, hala badagokio.\nBeste laguntza batzuen eskaerak/ebazpenak, hala badagokio.\nBanku transferentziak edo merkataritzako trafiko juridikoan froga balio bera duten bestelako dokumentuak; horietan agertu beharko dira ordaintzailea, onuraduna, zenbatekoa, ordainketaren eguna eta kontzeptua.\nGogoan izan: eskaera Arabako Foru Aldundiaren Erregistro Orokorrean paperez aurkezten duten erakunde onuradunek helbide elektroniko honetara ere bidali beharko dute: emprenderenalava@araba.eus. Bidalketa hori paper formatuan egindako eskaera ofizialaren osagarria izango da eta, horrenbestez, aurkezpen ondorioetarako ez du inolako baliorik izango.\nDeialdi honi loturiko beste edozein argibide funtzional behar izanez gero, jar zaitez harremanetan Arabako Foru Aldundiko Ekonomia Garapenaren Zuzendaritzarekin (945.18.18.18 - luz.: 52182 eta 52323), astelehenetik ostiralera, 8:15etik 14:30era jaiegunetan izan ezik.\nArabako Foru Aldundiaren Erregistro Orokorra (Probintzia plaza 5, 01001 Vitoria-Gasteiz), edo 39/2015 Legearen 16.4 artikuluan ezarritako lekuak.\nGarapen Ekonomikoko Zerbitzua


Maddi Arzak: "Norbera bakarrik ez da inora ailegatzen" - Zientzia Kaiera\nMaddi Arzaki etxetik datorkio zaletasuna. Aitortzen duenez, ama oso naturazalea du, eta mendira joaten zirenean, gustuko zuen naturari buruzko azalpenak ematea. Hori aintzat hartuta, ez da harritzekoa Biologia aukeratu izana unibertsitate-ikasketak egiteko garaian.\n“Ikasgaien artean botanika genuen, eta ikaragarri gustatu zitzaidan. Hortik abiatuta, gauza desberdinak ikusten eta ikasten joan naiz, laborategi batetik bestera pasatzen eta gustukoen dudana aukeratzen, eta horrela iritsi naiz larreak ikertzera, EHUren Landareen Biologia eta Ekologia sailean“. Hala, karrera bukatutakoan masterra egin zuen sail berean, eta han sortu zitzaion baita tesia egiteko aukera. “Egia esan, ez dut beste ezertan lana egiteko asmorik izan; tesia egitea eskaini zidatenean, ez nuen zalantzarik izan”. Alde horretatik oso erraza izan zaiola onartu du: “Taldean oso gustura nengoen, eta batez ere horrek bultzatu ninduen honetan hastera”.\nIrudia: Maddi Arzak Erzibengoa, biologoa.\nIzan ere, taldeak garrantzi handia du Arzakentzat: “Ez dakit beste arlo batzuetan ere gauza bera gertatzen ote den, baina gurean lan-taldea oso da garrantzitsua. Lan-karga handiak izaten ditugu, gauza asko egin nahi ditugu, eta norbera bakarrik ez da inora ailegatzen. Nik, behintzat, taldearen laguntza edo bultzada behar dut”.\nHala ere, ez du ukatzen tesia egitea gogorra denik, batez ere, ez dagoelako ordutegirik. “Niretzat gogorrena da ezin duzula deskonektatu. Asteburua iritsi edo oporrak hartuta ere, beti daukazu buruan ikerketa. Baina, tira, deskonektatzen ere ikasi behar da”.\nOrain, aurreko hilabetetan lortutako datuak eta emaitzak aztertzen ari da buru-belarri, ondorioak ateratzeko. “Artaldeek mendia nola erabiltzen duten aztertzen ari gara. Ikusi nahi dugu ardiek eremu guztiak berdin erabiltzen ote dituzte, edo ba ote dituzten belardi batzuk gustukoago beste batzuk baino”.\nOraindik goiz da ondorioak ateratzeko, baina dagoeneko hasi dira gauza batzuk ikusten: “Ikusten ari gara ardiak ez direla leku guztietan berdin ibiltzen, leku batzuk beste batzuk baino gehiago gustatzen zaizkiela. Adibidez, batek pentsa lezake nahiagoko dituztela belardi zabal eta garbiak arrokak dituztenak baino, baina ikusi dugu ezetz, uste genuena baino askoz ere gehiago ibiltzen direla arrokak dituzten larreetan”. Hori zergatik ote den ikertzen ari dira: “Agian horrelako eremuetan hazten diren landareak gustagarriagoak dira ardientzat, edo nitrogeno gehiago izatea… Horretan gabiltza”.\nMendian eta laborategian\nOraingo lana laborategian egitekoa bada ere, laginketa kanpoan egin zuen, mendian. Ez omen zen gozoa izan; bai, ordea, aberasgarria: “Iazko udaberrian egin genuen laginketa; sei artalderi jarraitzen aritu ginen, eta oso eguraldi txarra egokitu zitzaigun. Noski, baldintza horietan lana egitea gogorra da, baina are gogorragoa da artzainen bizimodua. Gainera, gazte batzuk badauden arren, artzain asko adinean aurrera doaz. Eta denak gizonak dira. Hori bai, ezin hobeto zaindu gintuzten: arropak lehortzeko tokia uzten ziguten, bazkaltzera gonbidatu…”.\nMendian bildutako datuetatik ondorioak ateratzeaz gain, beste lan batean ere badabil Arzak: “Saiatzen ari gara ea lortzen dugun analisi-teknikaren bat, mendiko esnea eta gazta besteetatik bereizteko. Helburua da, nolabait, tresna bat izatea mendiko gaztari balio handiagoa emateko beste era batera ekoitzitakoari baino”.\nEtorkizunean, Euskal Herritik kanpora joan nahiko luke ikertzera. “Leku bakoitzak ditu bere ezaugarriak, ez bakarrik ingurunekoak, baita kulturalak ere, eta, arlo honetan, biek izugarrizko eragina dute. Hortaz, ziur nago, hemengoaren aldean, oso gauza desberdinak topatuko ditudala, eta gogo handia dut horiek ezagutzeko”.\nMaddi Arzak Erzibengoa Irunen jaio zen 1991ean. UPV/EHUn egin du bere orain arteko ibilbidea. Lehenik Biologian graduatu zen, eta, jarraian, Biodibertsitate, Funtzionamendu eta Ekosistemen Gestioa Unibertsitate Masterra egin zuen. 2015etik, tesia egiten ari da Eusko Jaurlaritzako doktoretza aurreko bekarekin; hau da tesiaren izenburua: “Esnetarako artaldeen larratzea mendian: habitat erabilera, dieta hautespena eta mendiko esne eta gaztaren trazabilitatea eta autentifikazioa”.


Telesforo Monzon, bere heriotzearen 25. urteurrenean\nBizkaie! 2006-03-24 00:00 Kulturea\n1977an bueltau zan Hego Euskal Herrira, Askatasunaren Ibilaldiaren ekitaldietan eta ezker abertzaleko mitinetan parte hartzeko. HBren sortzaileetako bat izanda, 1979an poliziak atxilotu egin eban, eta, Langraitzen preso egoala, gose-grebeari ekin eutsan, hilteko puntuan egoteraino. Diputadu be aukeratu eben kartzelan egoala, baina ezin izan eban inoz lan hori bete. Aldiz, gaztetako indar berberagaz segidu eban lanean, mitinak emoten, artikuluak idazten eta abar. Sasoi haretako giroa ederto erakusten dabe Telesforo Monzonek idatzitako abestiek, danak be ezagunak eta oindino be jentearen ahotan ibilten ...\nBarandiaranen omenezko museoak 2007an zabalduko ditu ateak Ataunen\nEgokitzapenak toki telebistaren hiru barrutitan\nJaurlaritzak barruko tramiteak eta idazketea amaitu ondoren, Kultura Sailak Gobernu Batzordera Dekretu lez onartu dagian bialduko dau eta Jaurlaritzearen Dekretua onartu ondoren, Kultura Sailak lurreko uhinen bidezko toki telebista digitalaren zerbitzuak eskaintzeko gaitzen dauen titulu juridikoa emoteko konkurtsoa egin eta erabagiko dau. Dekretua udea baino lehen onartzea aurreikusten da eta konkurtsoa udagoienean zabaltzea. Legeak ezartzen dauen moduan, lurreko uhinen bidezko tokiko telebista-zerbitzua eskaintzeko garaian, Udalek lehentasuna daukie eta, beraz, multiple bakotxean kanal bana gordeko da zuzeneko kudeaketarako eskaera egin daben ...\nGetxoarten izena emoteko epea zabalik dago\nBizkaie! 2006-03-17 00:00 Kulturea\nArantzazu: eraikina eta frankismoa\nBizkaie! 2006-03-10 00:00 Kulturea\nErakusketan ikusi daitekezan gauzen artean dagoz, besteak beste, Sáenz Oiza eta Laorgaren planoak eta maketak, Jorge Oteizaren eskultura batzuk, hainbat autoreren margoak eta argazki ugari. Erakusketeagaz batera, prozesu artistikoaren eta arkitektonikoaren alde ezezagunak plazaratzen dituan liburu bat be argitaratu da. Bistan danez, Euskal Herriko eraikinik interesgarrienetako bat eta sasoi haretako giro politiko eta soziala ulertzeko erakusketa interesgarria da Donostian antolatu dabena. Julen Gabiria\nRamon Olasagastik irabazi dau I. Tene Mujika Beka 'Mendiminez' proiektuagaz\nElorrio '06 Ibilaldiak Bizkaiko ume eta gazteentzat 'II. Ibilarte' marrazki lehiaketea deitu dau\nBizkaie! 2006-03-03 00:00 Kulturea\nMarrazkien gaia 'Mendia' izango da eta bi maila egongo dira, 12 urtera bitarteko umeentzat bata eta bestea 13tik 16 urtera bitarteko gazteentzat. Marrazkia DIN A4 formatuan aurkeztuko da eta parte-hartzaileek marrazkiaren atzealdean izen abizenak, edadea, helbidea, ikastola eta telefonoa adierazo beharko dabez. Marrazkiak helbide honetara bialdu beharko dira: Bizkaiko Ikastolen Elkartea ( II. Ibilarte Lehiaketa), Aoiz Plaza, 1, 48015 Bilbo. Lanak aurkezteko azken eguna martiaren 31 izango da. Ebaluaketa batzordea lehiaketearen antolatzaileen ordezkari batek, laguntzaileen ordezkari batek eta Ibilarten parte hartuko ...\n‹‹ Aurrekoak 1 2 3 4 ... 267 268 269 270 271 272 273 274 ... 283 284 285 286 Hurrengoak ››


La Guerche-sur-l'Aubois - Wikipedia, entziklopedia askea.\n46°57′04″N 2°56′51″E / 46.9511°N 2.9475°E / 46.9511; 2.9475Koordenatuak: 46°57′04″N 2°56′51″E / 46.9511°N 2.9475°E / 46.9511; 2.9475\nApremont-sur-Allier, La Chapelle-Hugon, Le Chautay, Cuffy, Germigny-l'Exempt, Ignol, Nérondes eta Saint-Hilaire-de-Gondilly\n3.225 (2018ko urtarrilaren 1a)\n1.712 (%53.1) 1.562 (%48.4)\nLa Guerche-sur-l'Aubois Frantziako udalerri bat da, Cher departamenduan dagoena, Erdialdea-Loira Harana eskualdean. 2013an 3410 biztanle zituen.\n2007an La Guerche-sur-l'Aubois udalerrian erroldatutako biztanleak 3.410 ziren. Familiak 1.506 ziren, horien artean 526 pertsona bakarrekoak ziren (229 bakarrik bizi ziren gizonak eta 297 bakarrik bizi ziren emakumeak), 474 seme-alabarik gabeko familiak ziren, 410 seme-alabak dituzten bikoteak ziren eta 96 seme-alabak dituzten guraso-bakarreko familiak ziren.\n2007an 1.820 etxebizitza zeuden, 1.534 familiaren etxebizitza nagusia ziren, 105 bigarren erresidentzia ziren eta 181 hutsik zeuden. 1.580 etxeak ziren eta 235 apartamentuak ziren. 1.534 etxebizitza nagusietatik 1.102 bere jabearen bizilekua ziren, 398 alokairuan okupaturik zeuden eta 34 doan lagata zeuden; 24 etxek gela bat zuten, 128 etxek bi zituzten, 359 etxek hiru zituzten, 501 etxek lau zituzten eta 522 etxek bost zituzten. 1.077 etxek euren parking plaza propioa zuten azpian. 685 etxetan ibilgailu bat zegoen eta 580 etxetan bat baino gehiago zituzten.\nLa Guerche-sur-l'Aubois udalerriko biztanleria-piramidea 2009an .\n2007an lan egiteko adina zuten pertsonak 1.964 ziren, horien artean 1.353 aktiboak ziren eta 611 inaktiboak ziren. 1.353 pertsona aktiboetatik 1.179 lanean zeuden (612 gizon eta 567 emakume) eta 174 langabezian zeuden (80 gizon eta 94 emakume). 611 pertsona inaktiboetatik 256 erretiraturik zeuden, 152 ikasten zeuden eta 203 "bestelako inaktibo" gisa sailkaturik zeuden.\n2009an La Guerche-sur-l'Aubois udalerrian 1.565 unitate fiskal zeuden, 3.422,5 pertsonek osaturik. Pertsona bakoitzeko diru-sarrera fiskalaren mediana urteko 16.090 euro zen.\n2007an zeuden 134 komertzioetatik, 3 erauzte enpresak ziren, 5 janari enpresak ziren, 3 material elektrikoaren fabrikazioko enpresak ziren, 8 bestelako produktu industrialen fabrikazioko enpresak ziren, 11 eraikuntza enpresak ziren, 36 ibilgailuen saltze eta konpontze enpresak ziren, 5 garraio enpresak ziren, 7 ostalaritza eta jatetxe enpresak ziren, 5 finantziazio enpresak ziren, 10 higiezinen enpresak ziren, 11 zerbitzu enpresak ziren, 19 administrazio publikoko enpresak ziren eta 11 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 41 zerbitzu publikoetatik, 1 Ogasun Publikoaren administrazio bulegoa zen, 1 jendarmeria, 1 posta bulegoa, 4 banku bulegoak, 2 funerariak, 3 ibilgailuen konpontzeko eta nekazaritza tresnetako lantokiak, 2 autoeskolak, 2 igeltseroak, 3 margolariak, 3 iturginak, 2 argiketariak, 2 eraikuntza enpresak, 3 ile apaindegiak, 1 albaitaria, 5 jatetxeak, 4 higiezinen agentziak, 1 tintoreria eta 1 apaindegia.\n2009an zeuden 21 establezimendu komertzialetatik, 2 supermerkatuak, 2 120 m2 baino gutxiagoko dendak, 4 okindegiak, 4 harategiak, 1 arraindegi zen, 1 liburu denda zen, 1 arropa denda zen, 1 etxerako tresna denda zen, 1 elektrotresna denda zen, 1 kirol-denda zen, 1 drogeria zen eta 2 lore-dendak ziren.\n2000. urtean La Guerche-sur-l'Aubois udalerrian 42 nekazaritza-ustiategi zeuden, 1.980 hektarea erabiltzen.\n2009an 2 haur-eskola eta lehen-hezkuntzako eskola 1 zegoen. La Guerche-sur-l'Aubois udalerrian Bigarren Hezkuntzako ikastetxe bat zegoen 378 ikaslekin.\nMultimedia: La Guerche-sur-l'Aubois\nBNF: 152494547 (data)\nOrriaren azken aldaketa: 28 otsaila 2021, 17:37.


Lurraldebus, Gipuzkoa ezagutzeko hautabide turistikoa - Artikulua - ORAIN Gipuzkoa\nLurraldebus, Gipuzkoa ezagutzeko hautabide turistikoa\nAldundiak turisten artean garraio publikoaren erabilera sustatzen du, planoak banatuz, autobusak errotulatuz eta Mugi aplikazioa ingelesera eta frantsesera itzuliz.\nItxasok eta Garmendiak elkarrekin aurkeztu dituzte “eskualdeen artean turismo iraunkorragoa eta orekatuagoa eskaintzeko Aldundiaren ekimenak”.\nIbilgailu pribatua zokoratuz, garraio publikoa Gipuzkoako txokoak bisitatzeko eta ezagutzeko hautabide bideragarria da. Ahalegin horretan dihardute Marisol Garmendia —Mugikortasuna— eta Denis Itxaso —Kultura eta Turismoa— foru-diputatuek. Eskaintza hori bisitari, turista eta Gipuzkoako herritarrei zuzendutako BasqueCard txartelaren bidez gauzatzen da.\n“Legealdi honetan turistak Donostiako eskualdea ezagutzera gonbidatzen ari gara, eta helburu hori betetzeko hainbat ekimen abian jartzen ari gara, ziur baikaude Donostiaren magnetismoak erakarrita bertara heltzen diren turistentzat Gipuzkoak gauza asko eskaintzeko dituelako”, adierazi du Denis Itxasok. “Boulevardeko Explore San Sebastian Region turismoko foru-bulegoak banatuko duen tresna berria da. Tresna horren bitartez, bertan bisitan datozenei turistentzako bereziki egindako garraio publikoko txartelak, hiriarteko garraio-planoak, eta kostaldeko eta barrualdeko eskualdeak bisitatzeko behar duten informazio guztia eskaintzeko helburua dugu”.\n“Kultura eta Turismo Departamentuak eta Donostia Turismoak eskaintzen duten BasqueCard txartel honen bitartez, garraio publikoko zerbitzuak erabiliz turistek Gipuzkoa ezagutu dezaten errazten dugu. Txartela turismo-bulegoetan eros daiteke. Izan ere, 2015ean atera zenetik jada baliozkotuta dago, eta sustatzen eta bultzatzen jarraitu nahi dugu”, adierazi du Mugikortasuneko foru-diputatu Marisol Garmendiak.\nMugitzeko beste modu bat bezala bisitarien eta turisten artean garraio publikoaren erabilera sustatzeko, informazio-euskarri desberdinak indartu dira. Hortaz, Garraioaren Agintaritzaren App-aren eta web orriaren frantsesezko eta ingelesezko bertsioak egin dira, Gipuzkoako garraio publikorako modu diferenteen inguruko informazio argia eta zehatza eskainiz. Gainera, erabiltzailearentzako oso erabilgarria den ibilbide-kalkulatzaile bat eskaintzen da; izan ere, kalkulatzaile horri esker, erabiltzaileak aukeratu duen lekura joateko modua, garraio mota, ordutegia eta bere joan-etorria erraztuko duten beste xehetasun batzuk ezagutu ahal izango ditu.\nUda hasieran, gainera, Donostiako autobus-geltokian, lurraldean barrena Lurraldebuseko lineen ibilbideen inguruko argibide-taulak ipini zituzten. Horretaz gain, Turismoko foru-departamentuarekin elkarlanean, hainbat autobus Gipuzkoako toki ezagunen irudiekin apaindu dituzte, turistak leku horietara garraio publiko bidez hurbil daitezen gonbidatuz. Era berean, Lurraldebuseko lineen mapak argitaratu dira San Sebastian Region-en bulegoan banatzeko.\nGipuzkoako Garraioaren Lurralde Agintaritzako presidente Marisol Garmendiak aipatu du “garraio-txartelak kargatzeko prozesuak indartzen ari garela, prozesua eta, horren bitartez, garraio publikoaren erabilera errazteko asmoz”. Txartelak autobusean bertan eta on-line karga daitezke. Azken aukera horrek harrera bikaina eduki du, eta ezarri zenetik hirukoiztu egin da eragiketen kopurua.\nTxartelak kargatzeko ere bi makina ipini dira Donostiako eta Gasteizko autobus-geltokietan. Makinek ukimen-pantaila dute, eta eskudirutan edo kreditu-txartel bidez ordaintzeko aukera dago. Makina berri horiek oso harrera ona izan dute, batez ere txartel bidezko ordainketari esker, eta jada aurretik zeuden makinen kargatze mailara heldu dira. Donostiaren kasuan, hilean 3.000 karga baino gehiago egin dira eta, Gasteizen kasuan, 2.000 baino gehiago.


Ametsa, Ekaitza-ren ikuskizun berria — dantzan.eus\nHemen zaude: Hasiera › Albisteak › Ametsa, Ekaitza-ren ikuskizun berria\nBeti maite izan dugu dantza egitea, Tangoa, Merengea, Saltsa, Rock & Rolla eta abar. Taldea sortu genuenetik, gure asmoa beti izan da munduko dantza desberdinak euskalduntzea. Euskal talde edo abeslari batzuk ere horretan ari dira: Mikel Laboak interpretatzen duen Tango famatua, Gozategiren Pasodobleak, Alaitz eta Maiderren Runba.\nGure ikuskizunak, euskal kultura tradizionala munduko beste kultura motekin nahasten ditu, agurra, arin-arina edota zortzikoa dantzatzen dugun bezala; tangoa, saltsa eta txa-txa-txa egiten dugu ere, guzti hauekin istorio bat kontatuz.\nDantza eta antzerkia nahastearen erronka gainditzea lortu dugu, Ametsa deitutako istorioa kontatzeko, Euskal Herrian kokaturik haren historiatik bidaia egingo dugu, mutiko baten ametsean sartuta, musika eta dantza ardatza izanik. Gure nahia jendeak erraz ulertuko duen ikuskizuna egitea izan da hurbiletik gogoratuko dituen egoerak interpretatuz.\nEskeintzen dizuegun ikuskizunaren adierazi labur hau argia izatea espero dugu eta besterik gabe honi buruzko datu gehiago jakin nahi izanez gero 656716836 (Eneko) telefonora deitu.\nAmodiozko istorio bat kontatuko dugu, musika eta dantzaren bitartez. Istorio honek Euskal-Herriko historiako egoera eta garai ezberdinak izango ditu gertaleku.\nGazte batek bere begizko neskari idatziko dio eskutitza bihotzean sentitzen duena aitortuz. Mutikoa, gutunaren gainean lotan geldituko da eta amets miresgarri batean murgilduko da.\nAmetsa akelarre batekin hasiko da. Bertan, gure mutikoak, neskarekin egingo tu topo da eta berarekin gozatuko du akelarreren jaia. Hortik aurrera Euskal-Herriko garai ezberdinetan ikusiko du bere burua eta guztietan bere maitearekin elkartuko da: emigrazioa, Gernikako bonbardeoa eta abar egoera biziko ditu ametsetako neskarekin batera. Azkenean, etorkizunari ere bisitaldi bat eginez esnatuko da eta...\nEkaitza 1996.urtean sorturiko taldea da.\nHasiera batean ikuskizun txiki bat prestatu zuten, eta jendearen erantzuna baikorra zela ikustean, "Ekaitzaren koloreak" izeneko ikuskizuna sortu zuten. Honetan dantza modernoak eta saloiko dantzak ikus zitezken, baina euskal musika eta jantziekin moldatutakoak. Euskal Herriko herrietatik ibili ziren aktuazioak eginez: Bilbo, Bermeo, Amurrio, Iruñea,... eta euskal jaietan ere parte parte hartu zuten: Araba euskaraz, Nafarroa oinez,...\n1999.urtean "Saloiko ekaitza" sortu zuten Artxandako jatetxe ospetsu batean larunbatero egiteko. Ikuskizun honetarako, saloiko dantza berriak egin zituzten, euskal dantzekin nahasturik.\n1999.urtean ere, Basauriko "Biko" musika taldearekin eta beste hiru musikoekin batera "Ekaitzaren garrasia" sortu zuten. Abesti famatuak euskaraturik eta guztien artean istoriotxo bat kontaturik, Zizurren, Bilbon, Donostian (Antiguon), Lekeition, Altsasun eta abar herri eta hiritan aktuatu zuten.\nAzkenez, 2001.urtean "Ametsa" deitutako lana sortu zuten, honetan mutil baten ametsean murgildurik Euskal-Herriko historiatik egiten dute ibilbidea, gaur egungo musika mota desberdinak erabiliz.\nEneko Amezketa, zuzendari eta koreografoa:\n- 1978.urtetik euskal dantzak, jazz dantza eta saloiko dantzak ikasten aritu da.\n- Getxoko antzerki eskolan diplomatua dago.\n- Antzerki eta dantza muntai ugaritan parte hartu du aktore, dantzari edo koreografo.\n- Gasteizeko "Porpol" antzerki taldean aritu da "Xolak badu lehoien berri" lanean eta ETBko "KTM!" programako koreografoa izan da.\nNik ikusi ditut hauek dantzan eta txarrak, oso txarrak dira. Ez du merezi.\n> Nik ikusi ditut hauek dantzan eta txarrak, oso txarrak dira. Ez du merezi.\nEta gainera Aukeranen kopia deskaratua egiten dute.\nBa nik ikusi ditut bi alditan eta asko gustatu zitzaidan, gainera ez nago batere ados aukeranen kopia bat delakoarekin, aukeran dantza kontenporaneoan oinarrituta bait dago eta ekaitza modernoagoa da, ez dauka zer ikusirik


Estatu osoko 18 hiritako 200 gimnasio aztertu dira: Bezeroa artatze eta aholkatzeari dagokiola, gimnasioa ahul [5etik 1. orria] | Aldizkaria | EROSKI CONSUMER\nEstatu osoko 18 hiritako 200 gimnasio aztertu dira: Bezeroa artatze eta aholkatzeari dagokiola, gimnasioa ahul\nGimnasioek lorturiko nota orokorra "onargarri" da, hots, proba ozta-ozta gainditu dute eta, gainera, horietakoen %14k gainditzeke utzi du. Halaz ere, CONSUMER EROSKI-k 2004 urtean egin zuen antzeko azterketak erakutsi zuen kalifikaziorekin (erdiek ez zuten gainditu orduko hartan) konparatuz gero, proportzioa hobetu dela esan dezakegu. Hona hobekuntza horren beste adierazle bat: azterturiko 200 lokal horien %29k jasotako nota "bikain" edo "oso ongi" da. Dena dela, bilakaera ona izan den arren, erabiltzailearen artapenak (funtsezko elementua, zerbitzu ona emango bada) ahul segitzen du oraino, ez du proba gainditu. Alde horretatik eskasen agertu diren establezimenduak Malaga, Oviedo eta Zaragozakoak dira (aringarririk gabeko "gaizki"); ondotik, A Coruña, Alacant, Bartzelona, Bilbo, Madril eta Gasteizkoak ("erdipurdi" tristea).\nAurrerapena, baina, handia da, orokorki. Alderdi adierazgarrienak, establezimenduek eskaintzen dituzten zerbitzuek erakutsi dituzte ("onargarri" hartatik "oso ongi"ra igo dira). Jardueren zerrenda geroz eta luzeagoa da: aire zabaleko ariketak, topaketa sozialak, kabinete estetikoak, etc. Bestetik, geroz eta establezimendu gehiagok daukate ur zona edo spa izenekoak. Ordutegi eta tarifekin loturiko alderdi zenbaitetan ere hobekuntza ugari hauteman da aspaldion: 2003 urtean atal honetan gimnasioek "erdipurdi" kalifikazio kaskarrarekin aski izan zuten baina egun "onargarri" lortu dute, ordutegia zabaltzeari esker. Instalazioen egoeraz ari garela, aurreko azterketako panorama ikusi dugu oraingoan ere: "ongi" baizik ez.\nGimnasioen kalitatea aztertzean, tarifa faktorea aintzat hartuz gero, kalitatearen eta prezioaren arteko erlazio egokia eskaintzen duten establezimenduak Bilbo, Kordoba, Logroño eta Madrilgoak dira, ondotik Iruñea, Valentzia eta Gasteizkoak datozkiela. Gainerako hiriburuetakoen balorazioa "onargarri" da, Oviedon izan ezik ("erdipurdi" baino ez).\nHurrengo orrira joan: Bezeroaren osasunak garrantzirik ez, omen >>\n[1. orria] Bezeroa artatze eta aholkatzeari dagokiola, gimnasioa ahul\n[2. orria] Bezeroaren osasunak garrantzirik ez, omen\n[3. orria] Matrikula eta kuota\n[4. orria] Neurri-neurriko tarifa eta ordutegia\n[5. orria] Ekipamendua eta segurtasuna eta konparaketako taula


Vollore-Ville - Wikipedia, entziklopedia askea.\nPierre ROZE (2014-2020)\n45° 47′ 05″ N, 3° 36′ 02″ E / 45.784722222222°N,3.6005555555556°E / 45.784722222222; 3.6005555555556Koordenatuak: 45° 47′ 05″ N, 3° 36′ 02″ E / 45.784722222222°N,3.6005555555556°E / 45.784722222222; 3.6005555555556\nAubusson-d'Auvergne, Augerolles, Courpière, Escoutoux, Sainte-Agathe eta Vollore-Montagne\nVollore-Ville (frantsesez eta ofizialki: Vollore-Ville) Okzitaniako udalerri bat da. Administratiboki Frantziako Puy-de-Dôme departamenduan dago, Auvernia-Rhône-Alpeak eskualdean. 2013an 710 biztanle zituen.\n2007an Vollore-Ville udalerrian erroldatutako biztanleak 710 ziren. Familiak 328 ziren, horien artean 124 pertsona bakarrekoak ziren (56 bakarrik bizi ziren gizonak eta 68 bakarrik bizi ziren emakumeak), 84 seme-alabarik gabeko familiak ziren, 96 seme-alabak dituzten bikoteak ziren eta 24 seme-alabak dituzten guraso-bakarreko familiak ziren.\n2007an 507 etxebizitza zeuden, 327 familiaren etxebizitza nagusia ziren, 122 bigarren erresidentzia ziren eta 58 hutsik zeuden. 497 etxeak ziren eta 7 apartamentuak ziren. 327 etxebizitza nagusietatik 261 bere jabearen bizilekua ziren, 50 alokairuan okupaturik zeuden eta 16 doan lagata zeuden; 1ek gela bat zuen, 15 etxek bi zituzten, 67 etxek hiru zituzten, 76 etxek lau zituzten eta 168 etxek bost zituzten. 199 etxek euren parking plaza propioa zuten azpian. 141 etxetan ibilgailu bat zegoen eta 143 etxetan bat baino gehiago zituzten.\nVollore-Ville udalerriko biztanleria-piramidea 2009an .\n2007an lan egiteko adina zuten pertsonak 431 ziren, horien artean 300 aktiboak ziren eta 131 inaktiboak ziren. 300 pertsona aktiboetatik 275 lanean zeuden (147 gizon eta 128 emakume) eta 25 langabezian zeuden (12 gizon eta 13 emakume). 131 pertsona inaktiboetatik 55 erretiraturik zeuden, 22 ikasten zeuden eta 54 "bestelako inaktibo" gisa sailkaturik zeuden.\n2009an Vollore-Ville udalerrian 344 unitate fiskal zeuden, 756 pertsonek osaturik. Pertsona bakoitzeko diru-sarrera fiskalaren mediana urteko 14.300 euro zen.\n2007an zeuden 34 komertzioetatik, 3 janari enpresak ziren, 4 bestelako produktu industrialen fabrikazioko enpresak ziren, 6 eraikuntza enpresak ziren, 5 ibilgailuen saltze eta konpontze enpresak ziren, 1 garraio enpresa zen, 4 ostalaritza eta jatetxe enpresak ziren, 1 finantziazio enpresa zen, 2 higiezinen enpresak ziren, 2 zerbitzu enpresak ziren, 2 administrazio publikoko enpresak ziren eta 4 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 9 zerbitzu publikoetatik, 1 margolaria zen, 1 zurgina, 1 iturgina, 2 argiketariak, 1 eraikuntza enpresa, 2 ile apaindegiak eta 1 jatetxe.\n2000. urtean Vollore-Ville udalerrian 29 nekazaritza-ustiategi zeuden, 638 hektarea erabiltzen.\nAubusson-d'Auvergne (3,4 km)\nSainte-Agathe (4,3 km)\nEscoutoux (5,0 km)\nVollore-Montagne (5,7 km)\nCourpière (5,7 km)\nNéronde-sur-Dore (6,4 km)\nViscomtat (7,7 km)\nBNF: 152698197 (data)


Elkarrizketak - hamaika telebista - Results from #72\nIrene Larraza: 'Euskaldunak ez gara pentsatzen dugun bezain ezezagunak munduan zehar'\nIrene Larraza Etxepare euskal institutuko zuzendaria elkarrizketatu dugu Hamaika Telebistan. Euskara eta euskal kultura munduan zehar hedatzeko xede nagusi izanik, hainbat proiektu eta egitasmo ditu martxan institutuak. Horien errepasoa egin du Larrazak eta institutuak aurretik dituen erronken gainean hitz egin du.\nTasio Arrizabalaga: 'Errelato ofizialean geroz eta arrakala gehiago irekitzen ari dira'\nTasio Arrizabalaga Egiari Zor fundazioko kidea elkarrizketatu dugu Hamaika Telebistan. Estatuko biktimen aitortzarako bidean dauden oztopoak eta egindako aurrerapausoak errepasatu ditu Arrizabalagak, besteak beste.\nTito Serrano: 'Euskarazko plazak galdu ditugu, horri buelta emateko ezin hobea da Korrika'\nTito Serrano, Korrikako antolatzaileetako bat, elkarrizketatu dugu "Gurean Gaur" Magazinean.\nIzan ere, bueltan da 22. Korrika. Martxoaren 31n abiatuko da Korrika Amurriotik eta apirilaren 10ean iritsiko da Donostiara ‘Hitzekin’ leloa buru. Hitzak eta ekintzak lotzea ditu helburu aurtengo mezuak. "Oso gogotsu eta pozik gaude Korrika berriz ospatzeko". Helburua, berebat, ohiko korrika ospatzea da: "Argi geneukan, egitekotan, betiko Korrika egin nahi genuela, Euskal Herria berriz dantzan jartzen".\nHorrez gain, aurtengo Korrikak Pirritx, Porrotx eta Marimotots pailazoak omenduko ditu: "Pirritxek, Porrotxek eta Marimototsek euskararen transmisioan egindako lana ikaragarria da, umeengatik gurasoak euskalduntzea ere lortu dute" nabarmendu du Titok.\nIker Casanova, EH Bildu: 'Jendearentzat onuragarriak eta errealak diren neurriak adostu ditugu Madrilen'\nIker Casanova EH Bilduren legebiltzarkidea elkarrizketatu dugu Hamaika Telebistan.\nEH Bilduk Espainiako Aurrekontu Orokorrak babestuko dituela iragarri berritan, Casanovak azpimarratu du "berri ona" dela. Negoziazio hauetan , dio, "EH Bilduren espiritua beti izan da jendearentzat onuragarriak, errealak eta praktikoak diren neurriak mahai gainean jartzea". Ildo honetan, EH Bilduk Madrilgo Kongresuan beteko duen papera garrantzitsua izango dela iritzi du Casanovak, "estatu mailan independentziari lotuta dagoen irudia aldatzeko eta sektore askorekin konektatzeko".\nEAEko aurrekontuei dagokionean, "aurrekontu txarrak" direla adierazi du legebiltzarkideak; kontraproposamena landuko dutela eta negoziatzen jarraitzeko borondatea dutela azaldu du. Dena den, aurrekontu hauek Nafarroakoekin edo Madrilgoekin alderatuta "desberdinak" direla nabarmendu du bi arrazoiengatik: EAJk eta PSE-EEk gehiengo osoa dutelako, eta oposizioan ultraeskuina ez dagoelako.\nEuskal industriaren egoera aztertu du Casanovak, eta salatu nahi izan du Eusko Jaurlaritzak ez duela "estrategiarik" Industria Garatzeko Planaren gainean. La Naval ontziolaren etorkizunari dagokionean, EH Bilduren legebiltzarkidearen iritziz "industriak hartu beharko luke proiektuaren zati handiena".\nAzaroaren 20an Bilbon EH Bilduk deitutako manifestazioak "aurreikuspenak gainditu" dituela esan du; "Gure alderdi mugimenduaren komunitatea aktibatzea eta berriz elkartzea lortu dugu".\nNora Abete: 'Pandemiak argi utzi digu pertsonok gure hiriko eremuak berreskuratu nahi ditugula'\nNora Abete, Bilboko Hiri Berroneratze Saileko Zinegotzia, elkarrizketatu dugu gaurkoan "Gurean Gaur" Magazinean.\nBingen Zupiria: 'Iazko egoera ikusita, euskararen berpizte momentu batean gaude orain'\nBingen Zupiria, Kultura eta Hizkuntza Politikako sailburua eta Eusko Jaurlaritzaren bozeramailea, izan dugu gaurkoan "Gurean Gaur" Magazineko gonbidatu nagusia.\nAmets Martinez de Heredita: 'Genero autodeterminazioak ez du inoren eskubideak ezabatzen'\nAmets Martinez de Heredita Gasteizko LGTBIfobiaren aurkako Behatokiko (Ikusgune) koordinatzailea elkarrizketatu dugu gaur "Gurean Gaur" Magazinean.\nBeatriz Arana: 'Nekez planteatu daiteke elikadura burujabetza AHTk dakarren suntsiketarekin'\nBeatriz Arana Mugitu! Mugimenduko kidea elkarrizketatu dugu gaur "Gurean Gaur" Magazinean. Abiadura Handiko Trena izan da hizketagai nagusia.


Trinkotu — Eibar.ORG | Eibarko peoria\nHemen zaude: Hasiera / Blogak / Kalamuatik Txargainera / Trinkotu\nLeire Narbaiza 2012/08/25 12:53\nBerria egunkarian abuztuko kolaborazioa "Gerizpean" atalean. 2012/08/25\nEuskaldunok ez dugu elkar ezagutzen. Aurreiritziz beteta bizi gara, guregan mesfidantza eta errezeloa baino ez ditu sortzen honek. Bakoitza bere txokotxoan bizi da, besteena bisitatu barik. Orain arte, gurea mundu txikitxoa baitzen, herria edo haranekoa, probintzia ere handiegi geratzen zitzaigun.\nElkar ezagutze edo bistaratze hori beste herri batzuetan hezkuntza nazionalak (guk ez duguna) eta telebistak egin dute (gurean, kirola bultzatzeaz gain, ezer gutxi egin du). Telebistak estatuak kohesionatu ditu, balio izan duelako bertako kantariak, kazetariak, eta abarrak ezagutarazteko, euren hizkuntzan, era masiboan, publiko guztiengana ailegatuta. Baita frikiak ere. Alde horretatik, Hegoaldeko euskaldunok Espainiaren zatia gara. Nork ez du Chiquito de la Calzada ezagutzen, esaterako? Horrelakorik ez dugu euskaldunon artean, baina balego ere, bere inguruan baino ez litzateke ezaguna izango, minimundu sakabanatua baikara makromundu trinkotu eta aberats baten barnean.\nHori Hegoaldeari erreparatzen badiogu, baina Euskal Herria bere osotasunean hartuta, zer? Are okerrago; izan ere, Hegoaldekook gure espainolitatean (barkatu hain gordin esatea, askoren sentsibilitatea mindu badut ere) gero eta espainiarragoak gara. Orduan, zerk lotzen gaitu Iparraldearekin? Euskara bera da gure lotune garrantzitsuena. Baina ez da nahikoa, antza.\nElkarri bizkarra emanda bizi garela iruditzen zait; edo elkarri ipurdia emanda. Agian, Iparraldekoek gehiago begiratzen diote Hegoaldeari; esanguratsua da ETB2koek edozeini alkatxofa jarri, eta gaztelaniaz moldatzea. Baina frantsesa desagertu egin da irakaskuntzatik Hegoaldean, eta horrek urrundu egin gaitu.\nEuskal Herri penintsularrean EH kontinentala ez da existitzen, edo aintzat hartzekotan, mitifikatuta dago. Arkadia gisako bat, benetako euskal esentziak gordetzen dituena. Eta badakigu mitoak beti direna faltsuak. Bidasoko eta Pirinioetako mugak elkarri jaramonik ez egin, eta psikologikoki ere asko banatu gaitu. Horregatik, jaidura Espainiara jotzea da, bestea urrun dagoelako, jakin barik Donostiatik Bordele eta Burgos antzeko distantzian daudela, adibidez. Horrekin esan nahi dut etxekoagoa egiten zaigula Espainia Frantzia baino, biak gure auzoak izanda.\nMuga psikologiko hori apurtzeko, elkarren berri izan behar dugu. Nire lagun batek dioen legez, maitemindu, nahastu zentzu guztietan. Hori berandu baino lehen gertatu behar da, eta horretan sare sozialek asko lagunduko digutelakoan nago.\nBuruko moldeak apurtu, muga hautsi, fisikoki nahastatu, nahaspila ederrean, pastel baten orea bagina bezala. Horrela trinkotu, eta legamiaz (euskaraz) bizkotxo eder eta arola izan liteke gure herria. Amesten duguna.\netiketak: Kolaborazioak, Txargainen, üskara, Berria, arazoak, uda, gorri, berde


Laburpena ( 149. zk.), 2018ko abuztuaren 3a, ostirala\nPDF (460 KB - 6 orri.)\n2029/2018 EBAZPENA, apirilaren 30ekoa, Bilbao-Basurto ESIko zuzendari gerentearena. Honen bidez, Olga Espinazo Arce andrea aldi baterako izendatzen da Osakidetza-Euskal osasun zerbitzuko Bilbao-Basurto ESIko atalburu sanitario, lau urteko eperako eta luzatzeko aukerarekin.\n1459/2018 EBAZPENA, maiatzaren 30ekoa, Arabako erakunde sanitario integratuko zuzendari kudeatzailearena. Honen bidez, aldi baterako izendatzen da Enrique Manuel Bárez Hernández jauna Osakidetza-Euskal osasun zerbitzuko Arabako ESIko Anestesiologia eta Bizkorketako zerbitzu sanitarioko atal sanitarioko (Mina Unitatea) buru, lau urteko eperako eta luzatzeko aukerarekin.\n1459/2018 EBAZPENA, ekainaren 27koa, Osakidetza- Euskal osasun zerbitzuaren Barrualde-Galdakao Erakunde Sanitario Integratuko (ESI) Zuzendari gerentearena; Honen bidez Juan Fernando Izquierdo Quirce jaunak pertsonal fakultatiboaren (BAME) prestakuntza sanitario espezializatuaren ikasketaburu gisa betetzen diharduen funtzioen esleipena baliogabetzen da.\nEBAZPENA, 2018ko uztailaren 20koa, Universidad del País Vasco / Euskal Herriko Unibertsitateko errektorearena, unibertsitateko katedradun izendatzeko xedez 2018ko uztailaren 3an emandako erabakian atzemandako akatsak zuzentzeko. Unibertsitateko irakasle kidegoetako plazetarako lehiaketa 2018ko martxoaren 9ko Ebazpenaren bidez deitu zen (2018-04-04k BOE eta 2018-04-11ko EHAA).\nIRAGARKIA, Bilbao Zerbitzuak erakundearen 2018ko plantilla organikoaren aldaketa, lanpostu-zerrenda eta lan-eskaintza publikoa onartu eta argitaratzeari buruzkoa.\nEBAZPENA, 2018ko uztailaren 20koa, Polizia eta Larrialdietako Euskal Akademiako zuzendari nagusiarena, zeinaren bidez handitu egiten baita Ertzaintzaren Oinarrizko Eskalako karrerako funtzionarioentzat Brigada Mugikorrean Espezializatzeko Ikastaroetan sartzeko hautaketa prozedura iragartzen duen 2018ko apirilaren 16ko Ebazpenaren bitartez (2018ko apirilaren 25eko EHAA, 79 zk.) eskainitako plaza-kopurua.\nAGINDUA, 2018ko uztailaren 5ekoa, Gobernantza Publiko eta Autogobernuko sailburuarena, zeinaren bidez Euskal Autonomia Erkidegoko Fundazioen Erregistroan inskribatzen baitira Inbiomed Fundación Instituto de Investigación Biomédica y Desarrollo Tecnológico fundazioaren estatutuetan egindako aldaketak, Euskal Autonomia Erkidegoko Fundazioei buruzko ekainaren 2ko 9/2016 Legera egokitzeko.\nAGINDUA, 2018ko uztailaren 9koa, Gobernantza Publiko eta Autogobernuko sailburuarena, zeinaren bidez Euskal Autonomia Erkidegoko Fundazioen Erregistroan inskribatzen baitira «Fundación Iura Vasconiae, Euskal Herriko Zuzenbide Historiko eta Autonomikoa Aztertzeko Fundazioa / Fundación para el Estudio del Derecho Histórico y Autonómico De Vasconia / Fondation pour L´Étude du Droit Historique et Autonomique du Pays Basque» izeneko fundazioaren estatutuetan eginiko aldaketak.\nAGINDUA, 2018ko uztailaren 10ekoa, Gobernantza Publiko eta Autogobernuko sailburuarena, zeinaren bidez Euskal Autonomia Erkidegoko Fundazioen Erregistroan inskribatzen baitira «Fundación Beistegui Hermanos» izeneko fundazioaren estatutuen aldaketak, Euskal Autonomia Erkidegoko Fundazioei buruzko ekainaren 2ko 9/2016 Legera egokitzeko eginak.\nAGINDUA, 2018ko uztailaren 18koa, Ekonomiaren Garapen eta Azpiegituretako sailburuarena, «Joxe Mari Korta» sarien 2018ko deialdia argitaratzen duena, «Joxe Mari Korta» sariak arautzen dituen Industria eta Berrikuntzako sailburuaren 2009ko uztailaren 29ko Aginduan ezarritako esparruaren barruan.\nAGINDUA, 2018ko uztailaren 20koa, Hezkuntzako sailburuarena, Mungiako «Fundación Escuelas Ventades» Haur, Lehen eta Bigarren Hezkuntzako ikastetxe pribatuari (Bizkaia) Hezkuntza Bereziko unitateak gehitzeko baimena emateko dena.\nEBAZPENA, 2018ko ekainaren 29koa, Lanbide Heziketako sailburuordearena, zeinen bidez esleitzen baitira Hezkuntzako sailburuaren 2017ko abenduaren 11ko Aginduan araututako diru-laguntzak, 2017-2018 ikasturteari dagozkionak, Lanbide Heziketako heziketa-zikloak eskaintzen dituzten ikastetxe pribatuen ekipamendua erosteko.\nEBAZPENA, 2018ko uztailaren 18koa, Energiaren Euskal Erakundeko zuzendari nagusiarena, emandako diru-laguntzen zerrenda jendaurrean azaltzeko dena, Energiaren Euskal Erakundeko zuzendari nagusiaren 2017ko ekainaren 5eko ebazpenaren arabera emandakoak, 2017. urtean elektrizitatea ekoizteko energia berriztagarrien instalazioetan inbertsioak sustatzeari begirako diru-laguntzen deialdia argitaratzen duena.\nEBAZPENA, 2018ko uztailaren 18koa, Energiaren Euskal Erakundeko zuzendari nagusiarena, zeinaren bidez argitaratzen baita Energiaren Euskal Erakundeko zuzendari nagusiaren 2017ko ekainaren 5eko Ebazpenaren babespean emandako diru-laguntzen zerrenda. Ebazpen hartan argitaratu zen 2017. urtean hirugarren sektorean energia eraginkortasunaren eta energia berriztagarrien erabileraren aldeko inbertsioak sustatzeko diru-laguntzen deialdia.\nEBAZPENA, 2018ko uztailaren 19koa, Energiaren Euskal Erakundeko zuzendari nagusiarena, zeinaren bidez jendaurrean jartzen baita Energiaren Euskal Erakundeko zuzendari nagusiaren 2017ko ekainaren 5eko Ebazpenaren babespean emandako diru-laguntzen zerrenda. Ebazpen haren bidez, 2017. urtean garraio eta mugikortasun efizientearen aldeko inbertsioak sustatzeko diru-laguntzen deialdia argitaratu zen.\nEBAZPENA, 2018ko uztailaren 20koa, EEE Energiaren Euskal Erakundeko zuzendari nagusiarena, zeinaren bidez jakinarazten baita zer egunetan bukatuko den 2018ko ekitaldirako laguntza-eskabideak aurkezteko epea. Eskabide horiek elektrizitatea ekoizteko energia berriztagarrien instalazioetan inbertsioak sustatzeko laguntzen programakoak dira.\nEBAZPENA, 2018ko uztailaren 23koa, Energiaren Euskal Erakundeko zuzendari nagusiarena, zeinaren bidez jendaurrean jartzen baita EEE Energiaren Euskal Erakundeko zuzendari nagusiaren 2017ko ekainaren 5eko Ebazpenaren babespean emandako diru-laguntzen zerrenda. Ebazpen hartan, 2017. urtean geotermia ustiatzeko instalazioetan inbertsioak sustatzeko diru-laguntzen deialdia argitaratu zen.\nEDIKTUA, behin betiko neurriak aldatzeko bideratutako 546/2016 prozeduraren ondoriozkoa.\nEDIKTUA, ezkontzaz kanpoko seme-alabentzako neurrietarako 478/2017 prozeduraren ondoriozkoa.\nEDIKTUA, adostasunik gabeko dibortzioari buruz bideratutako 380/2016 prozeduraren ondoriozkoa.\nEDIKTUA, adostasunik gabeko dibortzioari buruz bideratutako 847/2016 prozeduraren ondoriozkoa.\nEDIKTUA, diru-zenbateko bat erreklamatzeari buruz bideratutako 47/2017 prozedura arruntaren ondoriozkoa.\nEDIKTUA, diru-zenbateko bat erreklamatzeari buruz bideratutako 293/2017 prozedura arruntaren ondoriozkoa.\nEDIKTUA, diru-kopuru bat erreklamatzeari buruz bideratutako 251/2017 hitzezko judizioaren ondoriozkoa.\nEDIKTUA, kontratuei buruz bideratutako 587/2017 hitzezko judizioaren ondoriozkoa.\nEDIKTUA, kontratu partikularrei buruzko 246/2018 hitzezko judizioaren ondoriozkoa.\nIRAGARKIA, Segurtasun Saileko Oiartzungo Zentrala eta Amara eta Arrasateko herritarren arretarako bulegoen mantentze-lanei buruzko administrazio-kontratua formalizatu dela jakinarazteko dena (Espedientea: E-034/2018).\nIRAGARKIA, trafiko-operazio berezietan balizatze-jarduerak egitea xede duen zerbitzuen administrazio-kontratua formalizatu dela argitara emateko dena.\nIRAGARKIA, zeinaren bidez jakinarazten baitira zenbait zehapen-espedientetan Arrantza eta Akuikulturako instruktoreak emandako ebazpen-proposamenak, Itsas Arrantzari buruzko martxoaren 13ko 6/1998 Legeari dagokionez eginiko arau-hausteekin lotuta.\nIRAGARKIA, zeinaren bidez jakinarazten baitira zenbait zehapen-espedientetan Arrantza eta Akuikulturako zuzendariak emandako ebazpenak, Itsas Arrantzari buruzko martxoaren 13ko 6/1998 Legeari dagokionez eginiko arau-hausteekin lotuta.\nIRAGARKIA, 2018ko uztailaren 16koa, Lanbide-Euskal Enplegu Zerbitzuko zuzendari nagusiarena, Diru-sarrerak Bermatzeko Errenta eta Etxebizitzarako Prestazio Osagarria izapidetzeko prozeduren 4081. zenbakiko jakinarazpenei buruzkoa.\nIRAGARKIA, Bilboko metroaren lur gaineko 1. eta 2. lineen zarataren mapa estrategikoak (2016ko ebaluazioa) jendaurrean jartzeko izapideari buruzkoa.


Elur-jausi: Deshielo en Cauterets\nPublicado por Iban en 05:19\narkaitz 21 de mayo de 2012, 13:50\npirinioa elurrik gabbe ari zaigu gelditzen... baina zeozer eskiatu duzue e...\nesker mile informazioagatik... kasu egin eta nik uste , benasquera joango garela edo campbieilera bestela . galderatxo pare bat. cotiella lavasar etik ongi aurki dezaket? eta posets viadosetik?\neskiak gordetzeko asmoakin???? ongi ibili\nIbantxo 22 de mayo de 2012, 1:09\nCotiella fijo gaizki dagoela, apenas elurrik dauka. POsets, goiko partea ondo zegoen, baina beheko partea ez genuen ikusi. Nik uste bertan elurra errez 2.400-2.600 legokela, baina ez genuen ikusi. Nik uste eskiak udazkenararte gordetak izango ditudala, tamalez...


Justxenkok Europari bai — Eibar.ORG | Eibarko peoria\nHemen zaude: Hasiera / Blogak / Nire uste harroan / Justxenkok Europari bai\nJustxenkok Europari bai\nXabier Mendiguren 2005/05/30 10:23\nOrain hamar bat egun Eurovision jaialdia eman zuten telebistaz, Kiev-etik zuzenean. Ez nintzen ikusleen artean baina, kontatu didatenez, palko batean Ukrainako lehendakaria bera zegoen, Justxenko jauna, iraultza laranjari eta bere pozoiketari esker aski fama lortu zuena orain dela hilabete batzuk, mundu osoan.\nLehendakaria ikusle izatea ez da apartekoa, baina bai irabazleari (Greziakoa nonbait) saria berak ematea. Nik behintzat ez dut halakorik gogoan, Eurovision ikustea ia ezinbestekoa zen nire haurtzaro hartan. Haurtzaro hartara itzulita, Francoren menpeko Espainian amets bat zen Europa, eta orduan "mercado común" deitzen zitzaion hartan sartzerik ez bazegoen, gutxienez Eurovision-en parte hartzea gauza handia zen. Pentsatzekoa da, eta gurasokeriarik gabe diot, antzeko sentipena izango dutela ukrainarrek, eta sentipen horrekin bat egin nahiko duela Justxenkok, Janukovitx aurkariareriko lehian Europazaletasuna izan baitzen bere ikurretako bat.\nUkrainak ez dauka oraingoz Europako Batasunean sartzerik, baina erreferenduma egiterik balute ez daukat dudarik baiezkoak irabaziko lukeela, pobreziatik ateratzeko bidetzat ikusten baita mendebaldeko Europa. Mendebaldeko Europan, berriz, halako ilusiorik ez. Arrazoi berberagatik beharbada: errumaniarrak, eslovakiarrak, turkiarrak gure golf-klubean sartzen badira, zertan geratuko da gure esklusibotasuna? Zarpajario narras horiekin partekatu behar ote ditut klubeko aldagela eta dutxak?\nAtzo bertan Frantzian ezezkoak irabazi zuen Europako Itun berriari buruzko erreferenduma; Ipar Euskal Herrian, berriz, baiezkoak doi-doi. Hego Euskal Herrian erreferendum-kanpaina izan genuenean entzun nuen argudioetako bat hau zen: Euskadin ezezkoa ateratzen bazen, Europan ez gintuztela begi onez ikusiko, gure europartasuna edo europazaletasuna bederen zalantzan geratuko zela. Gauzek hartu duten martxa ikusita, eta Herbeheretan aurreikusten den emaitza gogoan, paradoxa hau nabarmentzen da: "primerako" europarrek erdeinuz edo mesfidantzaz begiratzen diotela batasunari, eta europar pobreek dutela interesik handiena europar agertzeko.\nEurovisionen ere, azken sailkatuak Frantzia, Alemania eta Erresuma Batua izan omen ziren.\nNiri ere patetiko samarra iruditu izan zait beti Ibarretxe "Europatik kanpo hotz handia eta haize handiagoa egiten du", behin esanda, tira, konparazio ona-edo izan liteke, baina bizpahiru aldiz errepikatuta desgastatu egiten da. Eta ez dut zalantzarik Norvegian, Islandian edo Suitzan hotz handia egiten duela negua, baina lehendakariak esaten zuen hotzaz bagabiltza, sakela bero-bero dabiltza horiek, alajaina!


Bienne – Aingura Photo\nSorginen formula (Witch formula)\nPosted on 13 Api ’18 7 Api ’18 Posted in Arte eta diseinua (Art & Design)Tagged argazki, Biel, Bienne, dentifrice, hortz, pasta, photo, photography, Schweiz, sorgin, Suisse, Suitza, witchLeave a comment\nProduktu miragarriak ahoa zaintzeko omen dira hauek. Berrehun urte baino gehiago du formulak. Sorginek eginak edo? Ez, Frantziako erregea Louis XV zenarentzako egin omen zuen Julien Botot medikuak.\nBarazkiak salgai (Vegetables on sale)\nPosted on 9 Api ’18 27 Mar ’18 Posted in Eguneroko bizitza (Lifestyle)Tagged argazki, barazki, Biel, Bienne, fruit, fruta, photo, photography, Schweiz, Suisse, Suitza, vegetablesLeave a comment\nFruta hemen salgai. Baita itxura ezin hobeko tipulak, berakatzak eta patatak. Eskura, norberak har eta hauta ditzan. Kanpoan festa denean ere behar da negozioa egin.\nPoni tuneatua (Tuned pony)\nPosted on 5 Api ’18 23 Mar ’18 Posted in Eguneroko bizitza (Lifestyle)Tagged argazki, Biel, Bienne, Christmas, Gabonak, photo, photography, poni, pony, Schweiz, Suisse, SuitzaLeave a comment\nPoni tuneatua hemen. Gabon ospakizunetarako elur-oreinaren falta, zergatik ez ponia erabili? Umeek maite dituzte eta paseatzeko primerakoak dira.\nHotzik ez al da? (Is not feeling cold?)\nPosted on 29 Mar ’18 19 Mar ’18 Posted in Eguneroko bizitza (Lifestyle), Zuri-beltz (B&W)Tagged argazki, autumn, Biel, Bienne, cold, fire, hotz, photo, photography, Schweiz, su, Suisse, Suitza, udazkenLeave a comment\nGarairako, abendu hasiera, ez da arraroa jendea jaka lodiak jantzita ikustea. Tertulia kalean egitea sinesgaitzagoa egiten da. Eguzkiaren berotasunak, baina, laguntzen du eta pareko su koskorrak gorputzak zeozer berotuko ditu.\nOlibondo hoztua (Cold Olive tree)\nPosted on 28 Mar ’18 19 Mar ’18 Posted in Detailea (Close-up), Zuri-beltz (B&W)Tagged argazki, autumn, Biel, Bienne, olibondo, olive tree, photo, photography, Schweiz, Suisse, Suitza, udazkenLeave a comment\nOlibondoak hotza hartu al du? Ez dirudi latitude hauetara ongi moldatu denik. Baina, beroki zoragarria jantzi du.


Haurdunak : Jon Artola Osteopata\nNiniak eta haurrak\nTotal RESET/NAET alergientzat\nZergatik joan kontsultara haurdun gaudenean?\nBa al dago kontraindikaziorik?\nNola izaten da saio bat?\nOsteopatia perinatalean trebatutako osteopata batek, emakumeak haurdunaldian zehar eta erditzearen ondoren izan ditzaken patologiak eta fisiologia-ezaugarriak ongi ezagutzen ditu. Honela, emakume bakoitzaren egoeraren arabera, teknika ezberdinak erabili ditzake edo, behar izanez gero, tratamendu bat hasteari uko egin.\nKontsultan zehar, osteopatak haurdunaldi honetan (eta aurrekoetan) bizitako esperientziei buruzko galderak egingo dizkizu, bereziki pelbis inguruan izandako arazo edo esperientziei buruzkoak, erditzerakoan pasabidea baita.\nHaurra ipurdiz datorrenean, pelbis eta bizkarrezurraren orekatzea, diafragma eta perineoko giharren erlaxazioarekin batera nahikoa izan daiteke kasu gehienetan arazoa konpontzeko, haurrak berak buelta emateko ahalmena baldin badu.\nAmatasuna erabateko metamorfosi garaia da. Emakumearen gorputza etengabe aldatzen ari da eta gorputzak ez du beti moldatzeko astirik izaten.\nGainera, aldaketa guzti hauek, berez traumatismo historia duen gorputz batean ematen dira. Kasu batzuetan, haurdun dagoen emakumearen gorputzak berak dituen arazoek haurdunaldia eta erditzea baldintza ditzakete. Horregatik, amaren eta haurraren osasun egoeraren onerako, oso garrantzitsua da modu egokian orekatutako eta indartutako gorputza edukitzea.\nOsteopatak prestakuntza handia du fisiologia, anatomia eta giza-patologia arloan eta honi esker haurdun dagoen emakumeari oreka mantentzen eta arazoak saihesten lagun diezaioke.\nEdozein haurdunek kontsultara jo dezake haurdunaldian arazoak eta oinazeak izanez gero, baina prebentzio neurri moduan ere joan daiteke osteopata ikustera, behin haurdunaldi hasieran eta gero hiru hilabetean behin eta 38.garren astean ere, pelbisak berezko mugikortasuna mantentzen duela egiaztatzeko.\nZure konfiantzazko osteopata, perinatal eta pediatrian prestatutako pertsona da, eta ongi ezagutzen ditu beraz haurdunaldiarekin zerikusia duten ezaugarri fisiologikoak. Osteopatak bere saioa galdera sorta bat eginaz hasiko du beti.\nTratamenduak ez du arrisku handiagoa haurdunaldian, osteopatak ongi ezagutzen baititu erabili beharreko teknikak.\nGaur egun geroz eta emakume gehiagok osteopata baten kontsultara joatea erabakitzen du haurdunaldian zehar. Gainera ginekologo eta emaginek geroz eta jarrera baikorragoa dute teknika hauekiko, haurdunaren erosotasun eta mugikortasun maila hobetzen baitute.\nOsteopatia, hardunentzako eta haurrentzako bereziki gomendagarria den teknika da. Zure osteopatak ginekologoa eta emaginaren osagarri gisa lan egiten du, haurdunaldia ahal den modu egokienean pasa dadin.\nOsteopata honako kasuetan izan daiteke lagungarri :\ngorakoak eta botakadak.\nmigraina eta zefaleak,\nbizkarreko eta saihetsetako minak,\nzure haurra azken saihetsetan pisua jartzen ari denaren sentsazioa eta saihetsek behar\nbezalako malgutasuna ez izatearen pertzepzioa,\nmin zerbikalak eta gogortasuna,\nzitalgiak eta ipurmasaileko mina (denbora guztian edo mugitzerakoan soilik),\nesku eta oin handituak,\nmedikuaren tratamenduarekin pasatzen ez den errefluxu gastroesofagikoa,\npelbis inguruko mina, haurra oso behean kokatua dagoenaren pertzepzioa,\nhaurra sabelaren goiko ala beheko partean blokeatua dagoenaren pertzepzioa,\nbuelta emate baten ondoren,\nerditze aurreko eta ondorengo egoera aztertzeko,\nhaurdunaldian zehar estresaren kudeaketa egokia izan ez bada,\nbaby-blues izateagatik (erditze ondorengo depresioa),\nmedikuek azal ez dezaketen edozein minaren aurrean.\nSaio bakoitzak hiru atal izaten:\nHaurdunaren historia, patologiak eta traumatismoak hobe ezagutzeko. Presta itzazu eskura dauzkazun txosten guztiak, haurdunaldiaren ekografiak eta jasandako hezur-traumatismo eta ebakuntzen inguruko irudiak, guzti horrek haurdunaldian eragina izan ahal baitezake.\nAmatasuna erabateko metamorfosi garaia da. Bertan aurretik izan ditzakegun tentsioak ager daitezke. Osteopatak zure gorputzaren ehunen mugikortasuna aztertuko du: Eskeleto-giharrak eta buru-hezurra.\nOsteopatak erabilitako teknikak haurdun dagoen emakumearen zaintzara egokituak daude.\nHaurdunaldian ematen den hormona-inpregnazioak, osteopatia teknikak oraindik eraginkorragoak izatea egiten du. askotan mugikortasunaren hobekuntza txiki batek onura handia eragin baitezake erosotasuna handitu eta oinazea gutxitzeko orduan.\nOsteopatia laguntza-ikuspegi ezberdina da...\nErditze prozesuan zehar, haurraren osasunean eragina eduki dezaketen...\nHitz ordua eskatzeko deitu\nHitz ordua hartzeko harremanetan sartu gurekin


Maddi Claverie — Soka\nEuskal dantzaren urratsetan\n© Johan Morin\nSOKA erakusketaren edukien katalogoa\nDantzaren barne-barneko bizipenak\nZergatik dantzatzen duzu?\nZer da (euskal) dantza ?\nEuskal dantza eta historia\nEuskal dantzaren estetika\nBerpizkundeko dantza-maisuetatik Iztuetara\nErrege Eguzkiaren gortean eta Operan\nDantza eta generoa historian\nIpar Euskal Herrian gainbeheran diren ohiturak (XX. mende hasieran)\nEuskal abertzaletasuna eta dantza hego Euskal Herrian (XX. mende hasieran)\nEuskal ballet eta abesbatza nazionala\nOlaetaren eragina ipar Euskal Herrian\nEuskal dantza eta gizartea\nOrdenu soziala sendotu\nOhitura dantzatuak erregulazio tresna bezala\nErritualen erranahi gordeak\nEliza eta dantza\nZokoratua baina beharrezkoa: soinularia\nGeneroa eta adina dantzan\nSorkuntza eta tradizioa\nSorkuntza eta transmisioa\nSOKA erakusketaren bisuala © Guénolé Le Gal\nHerriz herri ibilitako erakusketa\nEszenografia eta multimedia hautuak\nEduki aberatsak eta ezberdinak\nSOKA, herriz herri\nSOKA erakusketa Hazparnen\nEdukiak eta osagarriak\nErakusketan ikusgai diren dantzarien lekukotasunak\nOskar Alegriaren filmak: "Margo dantza", "Galtzerdi berdeak", "Arintasunaz"\nIrudimena dantzan! (2015)\nSOKA aplikazioa (2016)\n"Lehen urratsa" web-dokumentala (2016)\n"Euskal dantza" liburuxka\nUstiapen pedagogikoa: materiala\n"Izigarriko larderia bazen orduan"\nKongregazioko neskek debekatua zuten mutilekin dantzan aritzea. Halere, batzuek dantzatzen zuten eta kongregaziotik kanporatuak izaten ziren orduan. Maddi Claverie horietarik bat izan da.\nMaddi Claverie. "Eleketa" programa. 2012 © Pirinio Atlantikoetako Departamenduko Artxiboak - 19AV420-421\nMaddi Claverie 1928ko azaroaren 5ean sortua da, Makeako hiru ostatu-jatetxeetarik batean. Hiru haur ziren, 1924an sortu Aurélie ahizparekin eta 1926an sortu anaiarekin (42 urteetan zendu zena).\nZertifikataren ondotik, Maddik dendari lana ikasi zuen, herrian bizi zen ttantta batekin, eta hortan lan egin zuen bizi guzian, bere lanbide nagusia ostatu-jatetxekoa izanik, haren segida hartu baitzuen.\nGazte-gazterik (12 urte), ttanttak Besta Berriko jantzien egiten eta arranjatzen irakatsi zion. Gaur egun oraino, 2012an, lan hortan segitzen du, 84 urteetan. Hamabi jantzi haren gain dira, beste hamabiak herriko beste ostatu-jatetxea atxikitzen duen Marie-Odette Bidegarayren gain direlarik.\nMaddi 1960an ezkondu zen eta bi seme baditu. Makeako "pertsonaia" hori Claverie ostatuan solastatu dugu, bere bizi guzia han iragan baitu.\nIkus ere bai...\nBiarritzeko estreinalditik landa, 2015eko irailetik 2019ko udazkenera 20 toki desberdinetan erakutsi izan da SOKA. Ibilbide hortan 25.000 bisitarik preziatu ahal izan dituzte bere altxorrak.\nSOKAn aurkeztuak ziren dokumentuen zerrenda (testuak, bideoak, irudiak, argazkiak...) osatu dugu. Katalogoa erakusketaren planoaren arabera antolatua da. Lau gai nagusitan banatua da. 400 dokumentu baino gehiago biltzen ditu.\nEuskal dantzaren eskolan\nEuskal kultur erakundeak galdeginik Radiokultura web-irratiko kazetariak eta Johan Morin argazkilaria Ipar Euskal Herriko sei dantza eskoletako erakasle eta ikasleen gana joan ziren 2015eko neguan. Bildutako lekukotasunak, irudiak eta soinuak, web-dokumental batean argitaratuak izan dira.


Euskara sustatzeko jardunaldia antolatu du Elgoibarko Izarrak — IMH\nEuskara sustatzeko jardunaldia antolatu du Elgoibarko Izarrak\n2014/11/17 00:00:00 GMT+1\nEuskara sustatzeko jardunaldia antolatu du Elgoibarko Izarrak "Nola eragin haur eta nerabeek euskaraz egin dezaten?" izeneko jardunaldia azaroaren 28an egingo da IMHn, hainbat adituren parte hartzearekin. https://www.imh.eus/eu/albisteak/euskara-sustatzeko-jardunaldia-antolatu-du-elgoibarko-izarrak https://www.imh.eus/eu/albisteak/euskara-sustatzeko-jardunaldia-antolatu-du-elgoibarko-izarrak/@@download/image/euskara ikastetik euskaraz bizitzera.jpg\n"Nola eragin haur eta nerabeek euskaraz egin dezaten?" izeneko jardunaldia azaroaren 28an egingo da IMHn, hainbat adituren parte hartzearekin.\nHaurren eta nerabeen euskararen erabilera areagotzeko klabeak aztertzeko jardunaldia antolatu du Elgoibarko Izarrak, Udalarekin propio sinatu duen hitzarmenaren bidez finantzatuta. Azaroaren 28an izango da, goizez, eta Euskal Herriko hainbat adituk hartuko dute parte. Elgoibarko IMH ikastetxean izango da, goizeko 09:00etatik aurrera. Azaroaren 17ra arte eman daiteke izena.\nZer egin dezakegu Elgoibarko eta Euskal Herriko haurrek eta nerabeek euskaraz gehiago egin dezaten? Euskararen erabileraren gaineko kezka ez da berria gure herrian. Euskaraz dakiten haurren eta nerabeen portzentajeek etengabe gora egiten badute ere, erabilera-datuekin ez da gauza bera gertatzen. Desoreka nabarmena dago dakiten eta egiten dutenaren artean.\nElgoibarko Izarrak, Udalak eta herriko ikastetxeek, beste elkarte eta eragile batzuekin batera, urte asko daramatzagu lanean herriko haurrek eta nerabeek euskaraz gehiago egin dezaten. Haien hizkuntza-ohituretan eragitea da gure helburua, baina horretarako estrategia argiak behar ditugu. Estrategia horiek finkatzen hasteko prestatu dugu azaroko jardunaldia.\nAzaroaren 28ko jardunaldian eskola orduz kanpoko jardueretan zentratuko gara, batez ere, eta haurrekin eta nerabeekin lotura zuzena duten sektore batzuk aukeratu ditugu; sektore horietatik zer egin daitekeen aztertuko dugu. Zein da Udalen zeregina haur eta nerabeek euskaraz gehiago egin dezaten? Zer egin daiteke kirol elkarteetatik? Zer egin daiteke kulturaren mundutik? Zein da gurasoen papera seme-alabak euskalduntzeko prozesuan? Sektore bakoitzari aditu batek helduko dio, eta orain arteko lanari segida emateko klabe batzuk jasotzea da antolatzaileon helburua.\nEz dugu jardunaldia adituentzat edo teknikarientzat bakarrik prestatu. Haurrekin eta nerabeekin harremanetan dauden agente eta eragile guztiak izan ditugu kontuan, eta denak gonbidatu nahi ditugu: kirol elkarteak, kultur elkarteak, guraso elkarteak, ikastetxeak, euskara-teknikariak … Izan ere, haurren eta gazteen hizkuntza-ohiturak ez dira berez sortzen edo aldatzen, eta denoi komeni zaigula jakitea zer egin dezakegun etorkizuneko haurrak eta nerabeak euskaraz bizi daitezen.